Cinta terlarang

Kisah cinta ini tak habis-habis. Shakespeare menulis Romeo dan Juliet. Usman Awang menulis Uda dan Dara. Kurban Said menulis Ali dan Nino. Hishamuddin Rais menulis cinta terlarang.Untuk aku cinta yang agung ialah cinta yang gagal. Cinta yang kemudian kahwin, kemudian beranak, kemudian bercucu adalah cinta bosan lagi banal.Cinta gagal ini menjadi lebih agung bila ianya cinta terlarang. Dilarang adalah satu-satunya perkataan awal yang aku belajar dalam darjah satu.Dilarang terkencing merata-rata. Dilarang berambut panjang. Makin lama di sekolah semakin banyak aku diberitahu perkara yang dilarang.Makan babi dilarang. Minum arak dilarang. Hisap rokok dilarang.Bila masih belajar aku beli rokok cap telefon untuk dihisap. Bila aku sampai umur 18 tahun aku membeli sebotol “Harimau”.Bila aku sampai ke London aku mula pandai memesan “full English breakfast”.Lagi dilarang lagi nak dicuba. Tahun-tahun 60-an kita heboh tentang “daun herba”.Ini ketika pop yeah yeah sedang rancak. Ketika Beatlemania sedang memuncak.Majalah Life dan Newsweek membuat laporan berjela-jela tentang “daun herba”.Tahun 1969 bila pulang bercuti aku membeli dua “kartus” “daun herba” dari kedai mamak stesen kereta api Kuala Kangsar. Lagi dilarang lagi aku ingin mencuba.Sebagai jawapan kepada semua yang dilarang maka pada tahun 2007 di Bau Bau Cafe, Pasar Seni aku paparkan papan tanda “Wilayah Dilarang Melarang”.Tapi ini bukan kisah hisap “daun herba”. Ini kisah cinta. Kisah cinta terlarang.Tahun 1966 aku dalam tingkatan tiga. Aku belum pernah jatuh cinta lagi. Cinta monyet pun tidak pernah.Tetapi kawan aku seorang budak Cina bernama Lee Keong berminat nak jatuh cinta dengan anak pengurus panggung wayang Ruby Theatre di Kuala Klawang.Aku beri sokongan kuat. Aku selalu menemani Lee bila dia cuba-cuba bertemu dengan Amoi yang comel dan “cute” ini.Aku berharap cinta Lee dibalas. Kalau cinta ini menjadi maka aku dapat menumpang nasib, dapat menonton wayang free.Sayang sekali cinta Lee ditolak. Untuk menambah kekecewaan Lee si Amoi comel ini memilih Ragu anak lelaki India dari tingkatan empat.“Opposite poles attract each other,” kata Lee untuk menyedapkan hati.Entah dari mana Lee dapat falsafah ini. Orang putih suka orang hitam. Amoi Cina suka pada Mamat India.Cinta tahun 1966 ini adalah cinta monyet. Tak perlu beli kondom. Cium pipi pun tak dapat.Ketika aku menjadi pelajar di kota London, aku buat banyak kerja.Bukan untuk mencari cinta tapi mencari duit untuk hidup.Mulanya aku bekerja sebagai pelayan di Restoran Desaru di Old Compton Street di tengah-tengah wilayah Soho – wilayah “lampu merah” London.Kemudian berpindah ke Restoran Garuda di 150, Shaftesbury Avenue di West End London. Lima minit menapak ke Soho.Menjadi pelayan restoran di London ni cukup menarik terutama di wilayah West End. Wilayah ini dipenuhi dengan panggung teater.Berselirat teater di sana sini. Ini wilayah bercanda-canda. Wilayah restoran, pub dan cafe.Wilayah mencari cinta. Segala macam jenis cinta boleh ditemui di sini. Cinta suka kena rotan pun ada. Cinta suka kena ikat pun ada. Tepuk dompet tanya “Awang” dalam seluar.Di Restoran Garuda aku bertemu pelbagai jenis makhluk. Pelbagai jenis manusia.Untuk pengetahuan umum, gaji sebagai pelayan di restoran milik orang Asia ini bukan mahal.Pendapatan pelayan menjadi lumayan kerana ada tip. Tip ini duit sedekah dari pengunjung restoran yang gembira kerana khidmat pelayan yang cemerlang.Duit tip ini dikumpulkan dan dibahagikan sama rata antara pelayan.Lumayan memang lumayan. Saku aku tak pernah kosong. Restoran Garuda ini dilihat “Chic and Trendy”.Pelanggan yang datang pastilah mereka yang berduit.Atau warga Eropah yang nak merasa masakan Melayu-Indonesia.Nak beralih selera dari makanan kebiasaan di rumah. Kuncinya di sini ialah “beralih selera”. Nak makan benda yang tak pernah dimakan. Atau nak makan makanan yang dilarang dimakan.Dari segi rating majalah Time Out, Restoran Garuda ini tersenarai sebagai salah satu restoran Malaysia-Indonesia yang terbaik di London.Aku sendiri setuju. Di Restoran Garuda aku temui gulai dan masakan Melayu Minang yang terbaik pernah aku nikmati. Di Restoran Garuda aku temui udang goreng tepung terbaik dalam dunia.Nak beralih selera dari makanan kebiasaan di rumah. Kuncinya di sini ialah “beralih selera”. Nak makan benda yang tak pernah dimakan. Atau nak makan makanan yang dilarang dimakan.Terletak di West End maka Restoran Garuda selalu didatangi bintang filem, penyanyi pop, “actor and actress” dan pelakon teater.Roger Moore pelakon The Saint pernah sampai. Penyanyi pop George Michael pernah sampai.Megawati Sukarnoputri sebelum menjadi presiden Indonesia pernah sampai.Usman Awang ketika menziarahi London juga pernah makan di Restoran Garuda.Aku ingat lagi malam itu, Sabtu malam Ahad. Musim bunga tahun 1990. Dari dinding kaca ternampak seorang Mamat sedang menunggu.Aku kenal muka Mamat ini. Selalu muncul di televisyen. Aku pernah melihat Mamat ini berlakon dalam filem Maurice (1987). Hugh Grant datang nak makan di Restoran Garuda!Ini sebelum Hugh Grant diingati kerana “Fuck fuck fuck fuck”, dialog pembukaan filem Four Weddings And A Funeral yang dibuat tahun 1994. Selepas filem ini, nama Hugh Grant meledak ke seluruh dunia.Malam itu Hugh Grant datang dengan awek. Aku membuka pintu.Kemudian menyediakan satu meja untuk mereka berdua.Awek Hugh Grant pada malam itu seorang Minah mungkin dari Pakistan atau mungkin juga dari India.Apa yang aku pasti awek Hugh Grant malam itu bukan Minah Salleh.“What do you recommend?” Dia bertanya tentang apa yang terbaik untuk menjamu selera.“Sate, begedil, udang goreng tepung atau keropok sebagai pembuka selera”.Untuk hidangan seterusnya aku bersurah tentang ikan bawal masak sambal, cumi-cumi isi, sayur masak asam, “chicken with sambal sauce, squid with sambal sauce”.Juga aku terangkan apa itu nasi goreng, mee goreng dan laksa Singapura.“What is this sambal sauce?”Malam itu pertama kalinya Hugh Grant dan aweknya menikmati masakan Melayu. Aku hanya memerhati mereka makan dari jauh. Pelayan dibenarkan melihat tapi bukan memandang.Di London akhbar tabloid biasanya meninggalkan telefon kepada pelayan restoran.Jika ada bintang filem, penyanyi pop atau orang kenamaan yang masuk ke restoran si pelayan boleh beri maklumat kepada akhbar. Maklumat ini akan dibayar.Aku bayangkan esok pagi di muka depan akhbar The Sun terpampang tajuk “Hugh Grant with Asian Lady?” atau “Who is Hugh Grant New Beau.”Ya ampun tugas aku melayan pelanggan dengan harapan mendapat tip yang lumayan. Bukan jual maklumat.Tidak berapa lama selepas itu Hugh Grant datang lagi beberapa kali ke Restoran Garuda. Kami mula berkenalan baik.Setiap kali datang makan malam di hujung minggu dia minta aku melayan.“Where is Isham? Ooo Isham how is my mee goreng tonight?”Mamat ini suka betul dengan mee goreng. Setiap kali dia datang pasti dengan Minah.Aku kurang pasti Minah baru atau Minah yang sama. Tapi yang aku pasti bukan Minah Salleh.Aku curi-curi pandang meja Hugh Grant. Aku lihat Minah ini cun bergetah. Tapi bukan pelakon kerana tak pernah aku lihat mukanya mucul di televisyen. Bukan juga dari kelas-kelas akedemia.Mungkin Minah pejabat atau peminat Hugh Grant. Hanya Guru Nanak yang tahu.Yang jelas mereka kelihatan intim. Berdua di satu meja melayani sebotol Chablis, air anggur putih.Setelah lebih dua jam mereka pulang. Pulang ke rumah siapa aku tak ambil pot. Yang aku sedar ada sekeping kertas “lima pound” ditinggalkan di atas meja.Dalam tahun 1991, Spike Lee pengarah “Mat hitam” dari Amerika Syarikat membuat filem Jungle Fever.Ha ha ha. Ramai tak faham apa makna Jungle Fever. Jungle Fever ni maknanya sosok kulit putih suka bersenggama dengan sosok kulit hitam. Jangan lupa ada juga Yellow Fever. Ini Mat Saleh yang suka bersenggama dengan orang Asia – Cina, Melayu, Jepun, Siam atau Korea.Ketika filem Jungle Fever muncul aku dengar khabar angin bagaimana Robert De Niro dilempang oleh Naomi Campbell di sebuah Hotel di Berlin.Rupa-rupanya De Niro juga terkena penyakit “Jungle Fever” dari model berkulit hitam yang tersohor itu.Kesah De Niro kena lempang ini sahih kerana aku mendengar surah ini dari perawi fesyen pakaian. Dari seorang pereka tekstil kota London.Komuniti fesyen ini tidak besar. Kalau mereka tidak di “Cat Walk” di Paris atau di Milan, mereka akan membawang dalam Cafe di Soho.Dalam cerita filem Jungle Fever kita lihat Amerika Syarikat moden dan maju, tetapi masyarakat kulit hitam masih tidak suka jika ada ahli masyarakat mereka yang berkahwin dengan Minah Saleh.Masih wujud prejudis yang terpendam. Orang hitam mesti kahwin dengan orang hitam. Orang putih jangan kahwin dengan orang hitam.Ini sama seperti cerita filem Guess Who’s Coming to Dinner (1967). Minah Salleh dengan jantan Negro dalam kisah cinta terlarang.Tiba-tiba pada bulan Oktober 1992 kota London heboh. Akhbar tabloid rancak menjadi-jadi.Ketua pengarah pendakwa raya United Kingdom yang baru dinobatkan oleh Baginda Queen dengan gelaran “Sir” terjerumus dalam kisah cinta terlarang.Apa yang dilakukan oleh Sir Allen Green ialah percubaan untuk melanggan pelacur di wilayah King Cross dalam kota London.Di United Kingdom tidak salah “bertogel” dengan pelacur. Yang salah ialah mengganggu lalu lintas.Gangguan ini berlaku apabila bakal pelanggan memberhentikan kereta di tepi jalan dan berunding tentang harga dari dalam kereta. Ini dipanggil “curb crawling”.Ketika skandal ini pecah dan kawan-kawan aku di kampus heboh berbincang.Mengapa Sir Allen ini mencari cinta terlarang?Sosok ini berpangkat tinggi. Banyak duit. Walhal Sir Allen boleh angkat telefon dan Miss Moscow pun pasti akan berkejar datang.Aku bertambah hairan mengapa Sir Allen perlu meletakkan jawatan? Aku pelik dengan budaya orang kafir ini.Tidak ada kes polis. Tak ada apa-apa dakwa dakwi. Si pelacur pun tak wujud. Hanya laporan media.Aku terangkan pada kawan-kawan Mat Saleh kalau di Malaysia kes seperti ini senang selesai.“Sap sap soi”. Menteri, peguam mahu pun hakim jika dituduh melanggan pelacur dia boleh minta maaf kemudian pergi umrah.Semua beres. Tak perlu letak jawatan. Cinta terlarang boleh diteruskan.Waktu berjalan. Musim berubah. Aku selesai belajar tapi masih berkerja di Restoran Garuda.Hugh Grant tidak lagi kelihatan datang ke Restoran Garuda.Aku hanya mendengar dia sibuk dengan filem baru.Bulan March 1994 Four Weddings And a Funeral dibuka di panggung. Aku menonton.Wow! Filem ini berjaya di panggung dan di mata pengkritik filem. Nama Hugh Grant melonjak-lonjak naik ke seluruh dunia.Kemudian aku dengar Hugh Grant pergi ke Holywood. Dia disamakan seperti Cary Grant, kacak bergaya dan juga pelakon pendatang dari United Kingdom ke Holywood.Aku setelah berkelana selama 20 tahun, seperti ikan Salmon, aku mahu pulang ke tempat aku dilahirkan.Restoran Garuda, Soho, King Cross dan Old Compton Street hanya terpahat dalam ingatan.Tiba-tiba pada 27 Jun 1995 aku terbaca berita peminat mee goreng Restoran Garuda ditangkap polis di Los Angeles.Hugh Grant terlibat dalam cinta terlarang.Bila aku amati berita ini aku yakin percaya dan sahih. Hugh Grant ditangkap dalam kereta bersama Estella Marie Thompson a.k.a Divine Brown, seorang Minah kulit hitam.Aduh! Hugh Grant memang masih lagi diserang Jungle Fever!Dari laporan berita dikatakan Minah ini sedang cuba menghisap “pedang” Hugh Grant apabila polis berkereta sampai.Lalu aku teringat kembali kepada Sir Allen Green.Kenapa agaknnya sosok-sosok ini mencari cinta terlarang?Aku teringat kembali ketika aku menyorok dalam belukar menghisap rokok telefon pada tahun 1958. Jawabnya keseronokan. Seronok kerana ada risiko kena marah dengan emak dan abah.Apa yang dilarang membawa risiko. Risiko menjemput nikmat seronok.Saperti kata kawan aku Lee Keong yang cintanya ditolak, “opposite poles attract”.Yang hitam suka yang putih, yang putih suka yang hitam. Lagi dilarang lagi seronok. Lagi tak boleh lagi nak dicuba.Epilog:Pada Jun 2018, Hugh Grant berumur 57 tahun bernikah dengan Anna Eberstein 39 tahun. Minah ini bukan berkulit hitam. Minah ini berambut blonde dari Sweden.Penyakit “Jungle Fever” Hugh Grant secara rasmi diumumkan tamat. Tapi aku yakin virus Jungle Fever masih berterbangan.


Akta SPRM benarkan penjawat awam termasuk hakim disiasat

Suruhanjaya Pencegahan Rasuah Malaysia (SPRM) hari ini berkata berdasarkan prosedur ia bertanggungjawab untuk menyiasat sebarang laporan atau aduan rasmi, ketika isu siasatan hakim yang menyabitkan jenayah rasuah ke atas bekas perdana menteri Najib Razak dua tahun lalu dibangkitkan.Dalam sebuah kenyataan, ia turut berkata siasatan yang dijalankan terhadap mana-mana individu tidak bermakna dia sudah melakukan kesalahan.“Suruhanjaya ini bertanggungjawab untuk mengesahkan dan menyiasat sesuatu laporan atau aduan rasmi yang dibuat kepada SPRM melibatkan perkara-perkara di bawah bidang kuasanya,” katanya.Menurut SPRM ia diberikan kuasa untuk menyiasat kes jenayah rasuah di bawah Akta SPRM 2009 termasuk siasatan terhadap “pegawai badan awam” seperti yang ditafsirkan dalam Seksyen 3 akta itu.“’Pegawai badan awam’ ertinya mana-mana orang yang menjadi anggota, pegawai, pekerja atau pekhidmat sesuatu badan awam, dan termasuklah anggota pentadbiran, ahli Parlimen, ahli sesuatu Dewan Undangan Negeri, hakim Mahkamah Tinggi, Mahkamah Rayuan atau Mahkamah Persekutuan, dan mana-mana orang yang menerima apa-apa saraan daripada wang awam, dan, jika badan awam itu ialah suatu perbadanan seorang, termasuklah orang yang diperbadankan sebagai perbadanan itu,” katanya.Baru-baru ini SPRM membuka siasatan terhadap hakim Mahkamah Rayuan Mohd Nazlan Mohd Ghazali berhubung dakwaan wang yang tidak dijelaskan di dalam akaun banknya.Nazlan yang merupakan hakim Mahkamah Tinggi pada 2020 mendapati Najib bersalah bagi kesalahan pecah amanah, salah guna kuasa dan pengubahan wang haram dalam penyelewengan RM42 juta dana SRC International.Beliau menjatuhkan hukuman 12 tahun penjara dan denda sebanyak RM210 juta.Dalam pada itu, SPRM berkata selaras dengan prinsip pengasingan kuasa, setelah semua proses siasatan selesai dilakukan, kertas siasatan akan dikemukakan kepada Pejabat Peguam Negara (AGC) untuk membuat keputusan sama ada melakukan pendakwaan atau sebaliknya.Sebelum ini, SPRM berkata ia mempunyai rekod menyiasat hakim yang mana kertas siasatan berkaitan diserahkan kepada AGC untuk membuat penilaian.Berhubung siasatan terhadap Nazlan, SPRM berkata ia menerima satu aduan pada 15 Mac 2022 disusuli dua lagi aduan pada 23 dan 27 April 2022.“Sehubungan itu, SPRM memohon masyarakat umum memberi ruang untuk proses siasatan dijalankan mengikut lunas undang-undang yang ditetapkan.”


Selepas 2 tahun, siasatan SC ke atas AirAsia timbulkan persoalan

Siasatan yang dilancarkan Suruhanjaya Sekuriti (SC) terhadap AirAsia dua tahun lalu berkait skandal rasuah antarabangsa sehingga menyebabkan penahanan bekas ketua pengarah eksekutif (CEO) di sekurang-kurangnya dua negara dilihat seperti masih belum ditutup, MalaysiaNow difahamkan.Pada 3 Februari 2020, SC mengumumkan ia akan menjalankan siasatan terhadap AirAsia tiga hari selepas pendakwa raya di UK menamakan syarikat penerbangan tambang murah itu bagi penyelesaian sebanyak AS$4 bilion dalam rundingan penyelesaian dengan Airbus, berhubung tuduhan syarikat pembuatan kapal terbang itu memberikan rasuah kepada pegawai kerajaan di seluruh dunia bagi memastikan tempahan pembelian kapal terbang buatannya.Selain itu, Serious Fraud Office (SFO) di Britain berkata Airbus membayar rasuah sebanyak AS$50 juta untuk mendapatkan tempahan pesawat dari AirAsia.Dalam maklum balasnya berhubung perkara itu, SC berkata perincian yang didedahkan dalam kes terhadap Airbus itu mendapati “beberapa tuduhan terhadap AirAsia Group Bhd dan AirAsia X Bhd”.“Kerana kedua-duanya disenaraikan dalam Bursa Malaysia, kami akan meneliti dakwaan berkenaan dan menyemak semua bukti yang ada untuk menentukan sama ada berlaku sebarang pelanggaran undang-undang sekuriti,” kata Pengerusi SC Syed Zaid Albar sebelum ini.Ketika dihubungi berhubung status siasatan tersebut, SC hanya menjawab ringkas.“SC tidak boleh memberikan sebarang ulasan berhubung siasatan tersebut,” kata jurucakap badan penguatkuasa undang-undang modal pasaran itu kepada MalaysiaNow.SFO menuduh rasuah sebanyak AS$50 juta dari Airbus tersebut adalah dalam bentuk tajaan terhadap pasukan sukan yang dimiliki dua orang yang dinamakan sebagai “Eksekutif 1” dan “Eksekutif 2” dalam AirAsia.“Eksekutif 1 dan Eksekutif 2 AirAsia adalah penentu keputusan dalam AirAsia dan AirAsia X, mereka menerima ganjaran berikutan tempahan sebanyak 180 pesawat dari Airbus. Pembayaran kepada pasukan sukan itu bertujuan untuk mendapatkan atau memberi ganjaran terhadap bantuan tidak wajar oleh mereka berkenaan urus niaga tersebut,” kata SFO dalam dokumen mahkamah yang dilihat MalaysiaNow.Susulan itu, CEO AirAsia Group Tony Fernandes dan Pengerusi Eksekutifnya, Kamarudin Meranun mengumumkan mereka meletakkan jawatan selama tempoh siasatan dilakukan, namun berkata kekal menjadi penasihat kumpulan itu sepanjang dua bulan tempoh siasatan.Syarikat itu turut mengumumkan siasatan dalaman yang dianggotai pengarah bukan eksekutif syarikat.Jawatankuasa siasatan itu kemudiannya membersihkan Fernandes dan Kamarudin, dan kedua-duanya kembali menduduki jawatan pada 20 Mac 2020.Namun, ketika siasatan dalaman AirAsia membersihkan dua bos syarikat itu, dua individu yang mengetahui tentang isu itu memberitahu MalaysiaNow mereka tidak mendengar apa-apa dari SC berhubung siasatan tersebut.“Senyap sejak daripada pengumuman siasatan tersebut dijalankan,” kata salah seorang daripada mereka.Beberapa tindakan mahkamah di Sri Lanka, IndonesiaSkandal rasuah itu mencetuskan siasatan di seluruh dunia, di mana pihak berkuasa Sri Lanka dan Indonesia mendakwa dua CEO syarikat penerbangan dan dijatuhkan hukuman penjara.Beberapa hari selepas perincian skandal itu didedahkan pada awal Februari 2020, pihak berkuasa Sri Lanka menahan bekas CEO SriLankan Airlines Kapila Chandrasena, dan isterinya Priyanka Niyomali Wijenayaka.Mereka berdua didakwa menerima rasuah sebanyak AS$2 juta berhubung perjanjian pembelian 10 pesawat SriLankan Airlines.Empat bulan kemudian, mahkamah Indonesia menjatuhkan hukuman penjara terhadap bekas CEO Garuda Indonesia Emirsyah Satar atas tuduhan rasuah dan pengubahan wang haram berkait pemerolehan beberapa pesawat dan enjin dari Airbus dan Rolls-Royce.


Saya dah buat yang terbaik untuk rakyat, kata Muhyiddin

Perdana Menteri Muhyiddin Yassin mengatakan beliau sudah memberikan khidmat yang terbaik berpandukan kepada Perlembagaan dan agama.Dalam ucapan perpisahan kepada pegawai-pegawai di Pejabat Perdana Menteri, Muhyiddin berkata sebagai manusia biasa beliau menjunjung prinsip tersebut dan cuba sedaya upaya membantu rakyat.“Saya kira saya buat apa yang saya fikir diperlukan untuk menyelamatkan nyawa rakyat jelata, menentukan mereka ada makanan di atas meja dan nyawa mereka selamat,” katanya.“Itu adalah aspek penting dalam kehidupan dan mungkin Allah mengangkat saya di darjat ini untuk menunjukkan tujuan itu agaknya.”Hari ini Muhyiddin mengadap Yang di-Pertuan Agong untuk mempersembahkan surat peletakan jawatannya sebagai perdana menteri.Agong kemudiannya melantik Muhyiddin sebagai perdana menteri “caretaker” sementara menunggu kerajaan baru dilantik.Dalam ucapannya hari ini, Muhyiddin turut berbangga, walaupun menguruskan negara di saat sukar, pentadbiran kerajaan masih mampu diteruskan.Katanya, lebih-lebih lagi di saat seluruh negara dilanda wabak Covid-19.“Kita meneliti bagaimana untuk membantu rakyat dan kesan Covid-19 ini cukup mendalam, sebab itu saya sanggup bercakap, memperkata apa yang benar walaupun pahit.“Kita buat apa yang Allah cakap betul. Jangan buat apa yang Allah cakap tidak betul. Lawan kejahatan, itu pokoknya, kalau kita berpegang kepada hukum sebegini, insyallah hidup kita selamat.”Katanya, jawatan yang dipikul merupakan amanah, dan disebabkan itu beliau sedaya upaya melakukan apa yang sepatutnya untuk rakyat.Tambahnya, segala perkara yang dilakukannya berpandukan prinsip agama dan ketentuan Ilahi.https://media.malaysianow.com/wp-content/uploads/2021/08/16174257/WhatsApp-Video-2021-08-16-at-5.38.35-PM.mp4


Mangsa korban junta Myanmar lepasi 500 orang

Lebih 500 orang terbunuh akibat tindakan ganas junta Myanmar terhadap penunjuk perasaan yang membantah rampasan kuasa menggulingkan pemimpin Myanmar Aung San Suu Kyi, kata kumpulan pemantau tempatan pada Selasa.Jumlah itu disahkan ketika kecaman dunia terhadap tentera Myanmar semakin meningkat.Tindakan junta di Myanmar turut disifatkan sebagai kejam apabila kekerasan digunakan bagi meleraikan gerakan rakyatnya yang menuntut pemulihan demokrasi dan pembebasan Suu Kyi.Ekoran kekerasan junta di Myanmar, Setiausaha Agung PBB Antonio Guterres telah menggesa seluruh dunia untuk memberi tekanan kepada pihak berkuasa negara itu setelah lebih dari 100 penunjuk perasaan terbunuh akhir minggu lalu.Washington hari ini turut dilaporkan menunda perjanjian perdagangan dengan Myanmar.Tunjuk perasaan aman tanpa senjata di jalan raya Myanmar dilaporkan dibalas pihak junta dengan gas pemedih mata, peluru getah dan tembakan peluru hidup.Menurut Persatuan Bantuan untuk Tahanan Politik (AAPP) sejumlah 510 kematian warga awam telah disahkan.Badan itu juga turut menegaskan bahawa jumlah sebenar kematian mungkin lebih tinggi.Dalam pada itu, Guterres turut menggesa junta Myanmar segera melaksanakan secara serius “peralihan demokrasi” di negara itu.“Memang tak dapat diterima apabila keganasan terhadap rakyat di tahap yang dahsyat, sehingga banyak orang terbunuh,” kata Guterres pada satu sidang media.“Kita perlukan lebih banyak kesatuan… (dan) lebih banyak komitmen dari masyarakat antarabangsa bagi memberi tekanan (kepada pihak berkuasa Myanmar) demi memastikan situasi kembali kepada sedia kala,” katanya.Semalam, Pentadbiran Presiden Amerika Syarikat (AS) Joe Biden turut mengumumkan pada bahawa Perjanjian Perdagangan dan Pelaburan 2013 bagi meningkatkan perniagaan di negara itu belum lagi disepakati sepenuhnya.AS turut mengumumkan bahawa inisiatif tersebut akan ditangguhkan sehingga demokrasi dipulihkan di negara itu.“Amerika Syarikat mengutuk sekeras-kerasnya keganasan pasukan keselamatan Burma terhadap orang awam,” kata Wakil Perdagangan AS Katherine Tai.Kenyataan itu turut menguatkuasakan nyah senarai Myanmar daripada sistem pilihan umum AS.Ia adalah kelebihan yang diberikan AS kepada negara tertentu untuk akses bebas cukai bagi beberapa barangan import dari negara membangun jika mereka memenuhi piawaian utama AS.Sabtu lalu, tentera Myanmar menyambut hari angkatan tentera tahunannya dengan perarakan bersenjata, kenderaan dan jentera tentera di ibu kota Naypyidaw.Bagaimanapun, pada hari yang sama, keganasan junta turut berlaku di seluruh negara itu.Sekurang-kurangnya 107 orang terbunuh, termasuk tujuh kanak-kanak minggu lalu.Walaupun korban jiwa semakin meningkat, para penunjuk perasaan dilaporkan masih keluar ke jalan raya pada Isnin.Mereka turut berhimpun di majlis pengebumian mangsa junta sambil menunjukkan tabik tiga jari yang menjadi simbol gerakan.Majlis Keselamatan PBB dijadualkan mengadakan mesyuarat pada Rabu demi membincangkan keadaan terkini di Myanmar.Sumber diplomatik berkata ia diusahakan selepas Britain meminta perbincangan tergempar berhubung situasi semasa di sana.Perancis turut mengecam keganasan junta dan menyifatkan tindakan junta Myanmar sebagai “membuta tuli dan membawa maut”.Selain itu, Kremlin menyifatkan pihaknya “sangat bimbang” dengan peningkatan korban di Myanmar walaupun mengakui bahawa ia menjalin hubungan dengan pihak tentera.AS, Britain dan Kesatuan Eropah (EU) telah pun melaksanakan sekatan terhadap junta Myanmar sebagai tindak balas rampasan kuasa dan tindakan ganas tersebut.Malangnya, setakat ini, semua tekanan diplomatik antarabangsa masih belum meyakinkan panglima-panglima tentera Myanmar untuk meredakan keadaan di sana.


Apakah DAP akan pegang Kementerian Kewangan sekali lagi? soal Bersatu

Timbalan Presiden Bersatu Ahmad Faizal Azumu hari ini melontarkan beberapa persoalan kepada calon perdana menteri Pakatan Harapan (PH) Anwar Ibrahim termasuk adakah Kementerian Kewangan akan diterajui oleh DAP sekali lagi jika gabungan itu membentuk kerajaan.
Ia adalah susulan pendedahan Ahli Majlis Pimpinan Tertinggi Bersatu Mohamed Azmin Ali yang baru-baru ini mendedahkan menteri kewangan PH Lim Guan Eng menyekat RM400 juta peruntukan untuk pembangunan ekonomi Bumiputera.
“Adakah Anwar Ibrahim pernah membantah dalam Majlis Presiden Pakatan Harapan terhadap tindakan-tindakan yang memprejudis ekonomi Bumiputera oleh menteri kewangan DAP seperti di atas?
“Apakah pemimpin DAP akan sekali lagi diberi jawatan menteri kewangan jika PH dapat membentuk kerajaan selepas GE15?
“Anwar dan PH tidak wajar terus membisu,” katanya.
Sebelum ini, Azmin berkata sewaktu pentadbiran PH, Lim yang menjadi menteri kewangannya memotong peruntukan Peneraju Agenda Bumiputera kepada RM100 juta sedangkan peruntukan di bawah Jabatan Perdana Menteri itu sudah ditetapkan sebanyak RM400 juta setiap tahun.
Azmin juga berkata keputusan Lim itu juga boleh dibuktikan kerana direkodkan secara bertulis.
MalaysiaNow masih berusaha mendapatkan respons Lim.
Namun ketika dihubungi, bekas pembantunya, Tony Pua berkata: “Kami tidak pernah sekat apa-apa pun.”


Rosmah gagal mohon hakim tarik diri kes pengubahan wang haram

Kes pengubahan wang haram dan pengelakan cukai Rosmah Mansor akan didengar di hadapan hakim Mahkamah Tinggi  yang mendengar kes rasuahnya berkaitan projek tenaga solar untuk sekolah luar bandar di Sarawak.Hakim Mahkamah Tinggi Mohamed Zaini Mazlan hari ini menolak permohonan Rosmah supaya beliau menarik diri daripada mendengar kes pengubahan wang haram dan gagal mengisytiharkan cukai yang dihadapinya. Mahkamah menetapkan perbicaraan bermula pada 12 Januari 2022.Hakim Zaini berkata beliau akan memastikan isteri bekas perdana menteri Najib Razak itu, tidak akan diprejudis dalam kes pengubahan wang haram apabila rujukan dibuat kepada kenyataan dalam kes rasuah projek solar kerana hakim dikehendaki mempertimbangkan secara berasingan dan secara bebas keterangan terhadap tertuduh.“Sebarang dapatan yang saya buat dalam kes solar kekal di sana. Lagipun adalah menjadi tanggungjawab saya atau mana-mana hakim, untuk memastikan tertuduh atau mana-mana tertuduh, dibicarakan secara adil seperti yang termaktub di bawah Perkara 5 Perlembagaan Persekutuan,” katanya.Beliau juga memetik keputusan Mahkamah Persekutuan dalam kes pendakwa raya lawan Tengku Adnan Tengku Mansor yang memutuskan bahawa seorang hakim, tidak seperti juri, dilatih dalam undang-undang untuk tidak berat sebelah.Hakim berkata dakwaan Rosmah mungkin berlaku prejudis kerana beliau (Zaini) akan membuat perbandingan antara kenyataan dan pembelaannya dalam kes ini, adalah tidak berasas.“Dalam kes solar, apabila membenarkan permohonan pihak pendakwaan untuk menerima kenyataan bagi mencabar tertuduh, saya memutuskan bahawa tiada soalan perlu ditanya berkaitan fakta kes pengubahan wang haram.“Semasa membuat keputusan itu, saya memutuskan bahawa nilai probatif bagi isu-isu yang ingin dikemukakan oleh pihak pendakwaan tidak melebihi kesan prejudis yang mungkin dialami oleh tertuduh.“Dalam apa jua keadaan, peguam responden (Rosmah) semasa membuat penghujahan, meyakinkan saya bahawa isu yang ingin dikemukakan oleh pihak pendakwaan berhubung kenyataan dalam kes solar tidak mempunyai kaitan dengan isu dalam kes ini,” katanya.Pendakwaan dikendalikan timbalan pendakwa raya kanan Gopal Sri Ram manakala Rosmah yang tidak hadir di mahkamah hari ini diwakili peguam Geethan Ram Vincent.Pada 2 November, Rosmah memfailkan permohonan supaya Zaini menarik diri daripada mendengar kes pengubahan wang haram dan gagal mengisytiharkan pendapatan kepada Lembaga Hasil Dalam Negeri (LHDN) atas alasan keterangan dan eksibit telah dikemukakan di mahkamah dalam perbicaraan kes solar itu boleh secara langsung atau tidak langsung boleh mempengaruhi hakim dalam kes pengubahan wang haram tersebut.Rosmah, 70, berdepan 12 pertuduhan pengubahan wang haram berjumlah RM7,097,750, serta lima pertuduhan gagal menyerahkan penyata pendapatan kepada LHDN.Perbuatan itu didakwa dilakukan di Affin Bank Berhad, Cawangan Bangunan Getah Asli, Jalan Ampang, antara 4 Disember 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim, di sini dari 1 Mei 2014 hingga 1 Mei 2018.Bagi pertuduhan pengubahan wang haram, Rosmah didakwa mengikut Seksyen 4(1)(a) Akta  Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001 yang boleh dihukum menurut Seksyen 4(1) akta sama.Seksyen itu memperuntukkan hukuman penjara maksimum 15 tahun dan juga boleh didenda tidak kurang lima kali ganda nilai aktiviti haram atau RM5 juta, mengikut mana lebih tinggi, jika sabit kesalahan.Pertuduhan mengelakkan cukai pula dibuat mengikut Seksyen 77(1) Akta Cukai Pendapatan 1967 yang menuntut Rosmah mengemukakan penyata pendapatan bagi tahun taksiran 2013 hingga 2017 kepada ketua pengarah hasil dalam negeri pada atau sebelum 30 April 2014, 2015, 2016, 2017 dan 2018 dengan tiada sebab yang munasabah yang bertentangan dengan Seksyen 112 akta sama.


Anwar elak kritik Zahid ketika berkempen di Bagan Datuk

Anwar Ibrahim kelihatan menyelar setiap musuh politiknya dalam satu pentas ceramahnya di Bagan Datuk, daripada Muhyiddin Yassin hingga Dr Mahathir Mohamad ketika baki kempen Pilihan Raya Umum ke-15 (PRU15) tinggal beberapa hari sahaja lagi.
Namun ada satu nama yang terlepas daripada ucapan presiden PKR yang berapi-api itu.
Ahmad Zahid Hamidi, presiden Umno yang bakal mempertahankan kerusinya di Bagan Datuk.
Anwar lebih berminat menyelar apa yang disifatkan ketirisan semasa pentadbiran Muhyiddin semasa pandemik melanda dunia pada 2020, namun tidak sekalipun menyentuh kes rasuah membabitkan Zahid.
Anwar yang bertanding di Tambun turut cuba meredakan spekulasi persefahaman sulit yang disebut-sebut antara beliau dan presiden Umno itu.
"Kita hantar panglima (Shamsul Iskandar) untuk lawan Zahid. Orang kata Anwar ada rundingan dengan anak muridnya. Saya kawan semua, tiada musuh peribadi.
"Najib Razak masukkan saya dalam penjara saya tak ungkit, cuma nasib dia kurang baik dia masuk (penjara). Karma." katanya ketika berkempen di kubu kuat Zahid hari ini.
Calon PH, Shamsul Iskandar ditugaskan merampas kerusi Zahid di Bagan Datuk.
Zahid, yang baru-baru ini dilepaskan dan dibebaskan berhubung pertuduhan rasuah visa luar negara, namun masih berdepan 47 pertuduhan membabitkan salah guna wang Yayasan Akalbudi.
Intonasinya lebih garang ketika menyelar Pesuruhjaya PAS Perak, Razman Zakaria.
Sambil membangkitkan semangat penyokong, beliau berulang kali memanggil Razman sebagai bodoh.
Razman sebelum ini mendakwa Anwar akan menghalalkan perkahwinan sejenis sementara DAP akan membawa agenda komunis sekiranya menang pada PRU15.
Abdul Hadi Awang, presiden PAS tidak terlepas daripada mulut Anwar.
Bekas sekutunya itu disifatkan Anwar sebagai penunggang agama.
"Saya berkempen dengan Nik Omar. Dia beritahu ayahnya (Nik Aziz) tidak putus mendoakan saya jadi perdana menteri.
“Yusuf Qardhawi, ulama nombor satu dunia, bos Hadi sokong Anwar jadi perdana menteri," katanya.
Anwar turut memaklumkan tidak akan mempercayai Mahathir, ketika bekas perdana menteri itu memaklumkan sanggup bekerjasama dengan parti-parti pembangkang lain.
"Cukuplah Mahathir," katanya diiringi sorakan daripada hadirin.
“Rakyat bukan bodoh, dah bagi peluang (tapi dia) buat lagi."


Keputusan Rosmah bebas atau bela diri rasuah projek solar 18 Februari

Keputusan sama ada Rosmah Mansor perlu membela diri atau dibebaskan daripada tiga pertuduhan rasuah membabitkan projek hibrid solar untuk 369 sekolah luar bandar di Sarawak akan diketahui pada 18 Februari ini.Hakim Mahkamah Tinggi Mohamed Zaini Mazlan menetapkan tarikh itu selepas mendengar hujahan Timbalan Pendakwa Raya Kanan Gopal Sri Ram serta peguam Akberdin Abdul Kader dan Jagjit Singh.Hakim itu turut menzahirkan penghargaan kepada pihak pendakwaan dan pembelaan kerana telah memberikan hujahan lisan yang komprehensif.“Terima kasih kepada kedua-dua pihak kerana turut memberikan hujahan bertulis yang amat memuaskan. Saya akan memberikan keputusan pada 2.30 petang, 18 Februari,” katanya.Pada 11 Disember tahun lepas, pendakwaan menutup kesnya selepas memanggil 23 saksi termasuk bekas Pegawai Khas Rosmah iaitu Rizal Mansor, bekas menteri pendidikan Mahdzir Khalid dan Ketua Setiausaha Kementerian Pendidikan ketika itu, Madinah Mohamed.Perbicaraan kes itu bermula pada 5 Februari tahun lepas.Rosmah, 69, berdepan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas Pengarah Urusan Jepak Holdings Saidi Abang Samsudin.Terdahulu, Sri Ram berhujah bahawa terdapat keterangan daripada Rizal, yang merupakan saksi pendakwaan ke-21 (SP21), bahawa tertuduh telah mengarahkan beliau untuk meminta rasuah.“Pembelaan telah berhujah bahawa tertuduh tidak meminta sebarang wang daripada Saidi (SP17) dan jawapan pendakwaan bagi poin ini …Pertuduhan terhadap tertuduh ialah bukan beliau sendiri yang meminta rasuah itu. Kes pendakwaan ialah beliau berbuat demikian menerusi SP21.“Oleh itu, adalah tidak relevan hujah bahawa tertuduh tidak meminta rasuah secara peribadi daripada Saidi,” katanya sambi menambah bahawa Rosmah adalah seorang yang bijak kerana menggunakan Rizal sebagai ejennya.Sri Ram berkata pihak pembelaan telah berhujah bahawa inferens yang negatif hendaklah dibuat terhadap pendakwaan kerana gagal memanggil orang gaji yang mengambil bagasi berisi wang yang dihantar ke kediaman rasmi Rosmah di Putrajaya.“Keterangan tidak dicabar seorang ahli perniagaan yang juga rakan Rizal iaitu Datuk Ahmed Farriq Zainul Abidin (SP9) menyokong keterangan SP21 berhubung penghantaran wang itu. SP9 berkata dua orang gaji yang mengambil bagasi terbabit dan SP21 telah mengekori mereka ke dalam kediaman rasmi tertuduh. Apabila SP21 muncul kira-kira 30 minit kemudian, beliau datang dengan tangan kosong. SP9 dan SP21 kemudian telah ke Segambut.“Keterangan ini sudah memadai bagi membuktikan penghantaran wang terbabit ke kediaman rasmi tertuduh dan keterangan SP21 mengesahkan bahawa tertuduh telah mengambil wang tersebut. Oleh itu, orang gaji terbabit bukanlah saksi penting dan hanya akan menyokong keterangan lain (jika diperlukan). Sudah terdapat sokongan yang mencukupi bagi menunjukkan bahawa keterangan SP21 adalah benar, oleh itu kegagalan memanggil orang gaji terbabit tidak mempunyai sebarang kesan.“Justeru, hujahan agar mahkamah membuat inferens yang negatif dalam keadaan ini adalah tanpa merit,” katanya.Sri Ram berkata pihak pembelaan telah berulang kali menekankan bahawa wang RM1.5 juta itu tidak diserahkan secara peribadi kepada tertuduh kerana bagasi terbabit tidak dibuka di hadapannya bagi membolehkan beliau melihat wang tunai itu.“Tidak ada pertikaian bahawa wang RM1.5 juta itu telah ditunaikan oleh SP17 dan diletak di dalam bagasi yang telah dihantar ke kediaman peribadi tertuduh. Sebagaimana yang telah dihujahkan, ia boleh dibuktikan berdasarkan keadaan. Selain itu, perbualan antara SP17 dengan tertuduh mengesahkan bahawa beliau sememangnya tahu kandungan bagasi terbabit,” katanya.Sri Ram berkata sasaran utama pembelaan ialah Rizal dan beliau dikatakan telah meminta wang itu untuk dirinya sendiri dan apabila ia dihantar, saksi tersebut menggunakannya tanpa pengetahuan tertuduh.Bagaimanapun, Sri Ram berhujah bahawa adalah mustahil Rizal akan bertindak sendiri tanpa pengetahuan tertuduh.Akberdin pula berhujah bahawa tawaran untuk memberikan sumbangan politik adalah idea asal Saidi dan bekas rakan kongsi perniagaannya, Rayyan Radzwill Abdullah, yang dimaksudkan untuk Najib Razak sebagai ‘ucapan terima kasih’ kerana menyokong permohonan Jepak Holdings dan bagi memastikan kemenangan Barisan Nasional pada Pilihan Raya Umum ke-14 dan bukannya untuk tertuduh.Peguam itu berkata tidak ada keterangan konklusif bahawa Rosmah telah meminta dan menerima wang terbabit secara langsung.“Malah orang gaji yang membawa bagasi didakwa mengandungi wang terbabit ke sebuah bilik tidak dipanggil untuk memberi keterangan oleh pihak pendakwaan,” katanya sambil menambah bahawa oleh itu, inferens yang negatif dan memihak kepada Rosmah hendaklah dibuat.Jagjit pula berhujah bahawa keterangan Rizal hendaklah ditolak kerana beliau merupakan rakan subahat Saidi dan Rayyan Radzwill.“Beliau pada mulanya didakwa bersama-sama Rosmah namun pihak pendakwaan telah menggugurkan pertuduhan terhadapnya bagi membolehkan beliau memberi keterangan terhadap tertuduh,” katanya.Rosmah didakwa meminta RM187.5 juta dan menerima rasuah berjumlah RM6.5 juta daripada Saidi sebagai ganjaran kerana menolong Jepak Holdings mendapatkan Projek Bersepadu Sistem Solar Photovoltaic Hibrid dan Penyelenggaraan dan Operasi Genset Diesel bagi 369 sekolah luar bandar di Sarawak, yang bernilai RM1.25 bilion daripada Kementerian Pendidikan secara rundingan terus.


Kami kukuh di bawah kepimpinan Anwar, kata PH selepas gagal rampas kuasa

Pemimpin tertinggi Pakatan Harapan (PH) hari ini mengatakan mereka tetap komited di bawah kepimpinan pengerusinya, Anwar Ibrahim walaupun terdapat desakan kepada gabungan itu untuk memikirkan semula strategi menamakan presiden PKR itu sebagai calon perdana menteri.Malahan, gabungan yang mendakwa mendapat sokongan 105 ahli Parlimen dalam surat akuan bersumpah mereka kepada istana minggu lalu, mengatakan akan memperluaskan kerjasama dengan blok-blok pembangkang lain dalam pendekatan menerusi kaedah “khemah besar”.“Usaha menggembleng tenaga tersebut menerusi kaedah ‘Khemah Besar’ di kalangan ahli pembangkang mesti diberikan keutamaan mengatasi permainan dan percaturan politik kuasa yang diperalat oleh pihak tertentu untuk merebut kuasa dan jawatan yang hanya akan merugikan negara,” kata mereka dalam kenyataan yang ditandatangani Anwar, Setiausaha Agung DAP Lim Guan Eng dan Presiden Amanah Mohamad Sabu.PH menggesa ahli-ahli Parlimennya mencalonkan Anwar sebagai perdana menteri dalam SD yang diserahkan kepada Istana Negara minggu lalu.Pada Jumaat, pihak istana mengumumkan Ahli Parlimen Bera Ismail Sabri Yaakob menerima sokongan majoriti daripada 114 ahli Parlimen.Bagaimanapun, wujud percanggahan pandangan mengenai angka yang menyokong Anwar apabila wujud pemimpin PH yang mengatakan hanya 92 ahli Parlimen sahaja yang menyokong ahli Parlimen Port Dickson tersebut.Kegagalan Anwar untuk mengumpulkan sokongan yang cukup kepada dirinya untuk menjadi perdana menteri menimbulkan kritikan terhadap PH sehingga ada sebahagian yang menggesa gabungan itu untuk memandang lebih jauh menjangkaui ahli politik veteran tersebut dan cita-citanya untuk menduduki tampuk kuasa.Dalam kenyataan mereka pemimpin-pemimpin kanan PH urut berkata usaha sedang dijalankan untuk memperkukuhkan gabungan itu di bawah kepimpinan Anwar.“Segala persiapan menuju Pilihan Raya Umum ke-15 akan dipergiat termasuk perbincangan kerusi, manifesto, barisan kepimpinan dan calon, serta strategi untuk memenangi mandat rakyat,” tambah kenyataan tersebut.


Kes harian lepasi 10,000 jangkitan, 22 lagi terkorban

10,052 kes baru Covid-19 direkodkan hari ini menjadikan jumlah keseluruhan sebanyak 4,352,611 kes.Sebanyak 15,893 pesakit turut dilaporkan sembuh, menjadikan jumlah keseluruhan kes sembuh sebanyak 4,196,656.Ketika ini 120,592 kes aktif direkodkan, dengan 117,465 atau 97.4% daripadanya sedang menjalani kuarantin kendiri.Dalam pada itu, 367 (0.3%) kes kini berada di pusat kuarantin sementara 2,599 (2.2%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 161 kes dan 99 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 52.2% dengan kes Covid-19 merangkumi 18.7%.22 korban akibat wabak itu turut dilaporkan, termasuk enam kes kematian sebelum tiba ke hospital.Setakat ini, kes keseluruhan kematian adalah sebanyak 35,363 orang.


Annuar Musa anjur solat hajat, doa selamat untuk Dr Mahathir di KL dan Kelantan

Menteri Komunikasi dan Multimedia Annuar Musa hari ini menganjurkan majlis solat hajat dan doa selamat bagi kesembuhan bekas perdana menteri Dr Mahathir Mohamad yang baru-baru-ini dimasukkan ke Institut Jantung Negara (IJN).Majlis yang diadakan di Masjid Muhammadi Angkasapuri di Kuala Lumpur itu bermula dengan solat maghrib berjemaah disusuli solat hajat dan bacaan surah Yasin.Ia juga diadakan secara serentak di Masjid Tuan Guru Haji Musa, Kota Bharu, Kelantan.Para jemaah memenuhi ruang masjid dengan mematuhi prosedur operasi standard (SOP) Covid-19 dengan memakai pelitup muka dan melaksanakan penjarakan sosial.Majlis selesai selepas para jemaah menunaikan solat isyak secara berjemaah kira-kira pukul 9.30 malam tadi.Annuar berkata, Mahathir pernah bersembahyang di Masjid Tuan Guru Haji Musa suatu ketika dahulu.“Malam ini keluarga kami semua berkumpul untuk mendoakan beliau,” katanya.Mahathir dimasukkan semula ke IJN awal minggu lalu selepas menjalani prosedur elektif pada 7 Januari lalu.Sebelum itu Mahathir dimasukkan ke IJN pada Disember, doktor mengatakan mereka sedang menjalankan beberapa siri pemeriksaan kesihatan terhadapnya.Ramai yang melahirkan rasa bimbang berhubung kesihatan bekas perdana menteri berusia 96 tahun itu.Bagaimanapun, semalam dilaporkan bekas perdana menteri sebanyak dua kali itu kini sudah mula sedar dan berada dalam keadaan stabil.


Tawaran sertai kerajaan dibuat selepas PRU15, kata Hadi

Presiden PAS Abdul Hadi Awang berkata tawaran untuk parti itu menyertai kerajaan bukan tawaran baharu sebaliknya dibuat selepas Pilihan Raya Umum ke-15 (PRU15).
"(Ada tawaran sertai kerajaan)… selepas pilihan rayalah, sekarang ni tak adalah," katanya kepada pemberita di Persidangan Antarabangsa Terengganu 2023 (TIS2023) di Taman Tamadun Islam hari ini.
Beliau berkata pada masa itu, banyak tawaran diterima PAS daripada pelbagai pakatan politik namun parti itu menegaskan ia akan terus berada dalam Perikatan Nasional.
Media sebelum ini melaporkan beberapa pemimpin PAS mendakwa beberapa 'individu tertentu' menghubungi mereka bagi mengadakan pertemuan yang antara lain bertujuan menawarkan parti itu untuk menyertai kerajaan.
Pada Selasa lepas, Perdana Menteri Anwar Ibrahim menafikan dakwaan pemimpin PAS berhubung tawaran kerjasama antara parti itu dan kerajaan campuran.
Presiden Umno yang juga Timbalan Perdana Menteri  Ahmad Zahid Hamidi turut menafikan perkara itu.


Anak perempuan Elvis, Lisa Marie Presley meninggal dunia

Pemuzik dan anak perempuan tunggal legenda rock 'n' roll Elvis Presley, Lisa Marie Presley meninggal dunia pada usia 54 tahun selepas dikejarkan ke hospital di Los Angeles, kata ibunya.
"Dengan berat hati saya mesti berkongsi berita mendukacitakan bahawa anak perempuan saya Lisa Marie meninggalkan kami," kata ibunya, Priscilla Presley dalam satu kenyataan.
"Dia adalah wanita yang paling bersemangat, kuat dan penyayang yang pernah saya kenali. Kami mohon diberikan ruang," tambah kenyataan itu.
Lisa Marie mengalami serangan jantung di rumahnya di pinggir bandar Los Angeles, menurut laman web hiburan TMZ. Dia kemudian dibawa ke hospital semalam.
Dia dilahirkan pada 1968 dan merupakan pemilik rumah agam Graceland milik bapanya yang menjadi tarikan pelancong popular di Memphis.
Lisa Marie berumur sembilan tahun sewaktu Elvis meninggal dunia di Graceland pada 1977.
Kerjaya muzik Lisa Marie bermula dengan album sulungnya "To Whom It May Concern" pada 2003. Ia diikuti "Now What" pada 2005, dan kedua-duanya mengungguli 10 tangga teratas carta album Billboard 200.
Album ketiga, "Storm and Grace," diterbitkan pada 2012.
Lisa Marie berkahwin sebanyak empat kali. Dia pernah berkahwin dengan bintang pop Michael Jackson, pada 1994, hanya 20 hari selepas bercerai dengan suami pertamanya, Danny Keough.
Pasangan berprofil tinggi itu bercerai pada 1996 ketika Jackson sedang bergelut dengan dakwaan pencabulan kanak-kanak.
Lisa Marie kemudiannya berkahwin dengan pelakon Nicholas Cage, pada tahun 2002. Bagaimanapun, Cage memfailkan perceraian empat bulan kemudian.
Perkahwinan keempatnya adalah bersama pemain gitar dan penerbit muziknya Michael Lockwood. Perceraian mereka dimuktamadkan pada 2021.
Lisa Marie mempunyai empat orang anak. Anak lelaki tunggalnya, Benjamin Keough, meninggal dunia pada 2020. Anak perempuannya Riley Keough, 33, ialah seorang pelakon.
Dua lagi anak perempuannya ialah Harper dan Finley Lockwood, 14.


PH yakin menang lebih 90 kerusi Parlimen, kata Rafizi

Pakatan Harapan (PH) yakin menang lebih 90 kerusi Parlimen pada Pilihan Raya Umum ke-15 (PRU15), Sabtu ini.
Timbalan Presiden PKR, Rafizi Ramli, berkata PH berada dalam keadaan yang paling baik untuk menang pada PRU15 dan menjangkakan gabungan itu boleh menang lebih 90 kerusi.
Menurutnya, beliau yakin PH akan memenangi kerusi di kubu kuat iaitu Pulau Pinang, Selangor dan Kuala Lumpur.
“Negeri tumpuan kita yang baru iaitu Perak, kita nampak ada peningkatan yang mendadak terutamanya kehadiran pengundi Melayu,” katanya pada ceramah umum Balik Pulau di Tapak Parkir Market Lama, malam tadi.
Katanya, berbaki empat hari berkempen menjelang hari mengundi, beliau yakin PH akan merampas negeri Perak dan gabungan itu pertahankan sebahagian kerusi-kerusi besar di negeri Johor dan juga Melaka.
“Maksudnya sekarang kita sudah melepasi 90 kerusi dalam keadaan berbaki empat hari untuk PRU15. Kalau keadaan baik ini berterusan, kalau tidak banjir kalau tidak ribut, kalau Umno masih lagi bergaduh sesama mereka seperti yang berlaku sekarang, insya Allah kita akan melepasi 100 kerusi dan berada dalam keadaan yang paling baik untuk membentuk kerajaan,” katanya.


Kementerian Pengangkutan rangka struktur baru cukai jalan kenderaan elektrik

Kementerian Pengangkutan (MOT) sedang meneliti dan merangka struktur baharu cukai jalan bagi kenderaan elektrik (EVs), kata menterinya Anthony Loke.
Beliau berkata pengumuman mengenai struktur baharu itu dijangka diumumkan hujung tahun ini, selain diberikan perhatian utama dalam inti pati Belanjawan 2024 bagi kementerian itu.
Beliau berkata penstrukturan baharu cukai jalan kenderaan berkenaan penting kerana kerajaan terdahulu hanya memberikan pengecualian cukai jalan EVs sehingga tempoh 2025.
“Rata-rata pengguna bimbang dengan struktur cukai jalan bagi EV kerana kalau kita ikut formula lama (cukai jalan EVs) impak kosnya tinggi dan boleh mencecah RM4,000 hingga RM5,000 setahun.
“Saya sudah arahkan pegawai-pegawai di MOT bagi untuk meneliti hal ini hasil maklum balas syarikat penyedia EVs dan pengguna. Ini juga usaha kita untuk menggalakkan peralihan kepada penggunaan kenderaan itu,” katanya kepada pemberita selepas menghadiri Forum Mobiliti Hijau dan Pengangkutan, di Kuala Lumpur hari ini.
Loke berkata dasar mengenai penggunaan EVs perlu jelas agar usaha kepada pertukaran mod pengangkutan yang lebih mampan dapat dilakukan.
Beliau berkata usaha itu selaras dengan Pelan Pembangunan Mobiliti Rendah Karbon yang menyasarkan negara mencapai 15 peratus penggunaan EV dan kenderaan hibrid pada tahun ini dengan penyediaan 10,000 unit fasiliti pengecasan menjelang 2025.
Selain itu, beliau berkata MOT bukan sahaja melihat kepada penerapan konsep mobiliti mampan bagi kenderaan darat, bahkan bagi pengangkutan udara dan maritim.
“Konsep penggunaan bahan bakar yang mampan juga telah mula menjadi pilihan dalam bidang penerbangan dan ini juga perkara menjadi perhatian MOT lebih-lebih lagi pada LIMA 2023 (Pameran Antarabangsa Maritim dan Aeroangkasa Langkawi 2023) ini,” katanya.
Sementara itu, dalam ucaptamanya semasa forum berkenaan, Loke berkata Malaysia akan terus menjalin kerjasama dengan Sweden untuk membolehkan kedua-dua negara belajar dan bekerjasama dalam inisiatif menggalakkan mod pengangkutan mampan.
“Kami boleh memanfaatkan amalan terbaik dan kepakaran Sweden dalam penggunaan EV, infrastruktur pengecasan dan sistem trafik pintar, antara lain untuk mempercepatkan peralihan kepada e-mobiliti di Malaysia.
“Saya percaya kerjasama adalah kunci untuk menyelesaikan cabaran ini dan saya gembira melihat kedua-dua negara memperkukuh hubungan kita dalam sektor pengangkutan, khususnya dalam peralihan hijau, sebagai tambahan kepada perkongsian sebelum ini dalam keselamatan jalan raya,” katanya.


Pertikaian minyak sawit tiada kaitan dengan rundingan perdagangan EU, Malaysia dan Indonesia, kata Fadillah

Pertikaian antara Kesatuan Eropah (EU) dan pengeluar minyak kelapa sawit utama Indonesia dan Malaysia berhubung undang-undang penebangan hutan baharu tidak akan memberi kesan kepada rundingan kedua-dua negara yang terhenti dengan blok itu mengenai perjanjian perdagangan bebas, kata Menteri Perladangan dan Komoditi Fadillah Yusof semalam.
Menjawab laporan Financial Times yang mengatakan rundingan boleh ditangguhkan berhubung isu minyak kelapa sawit, Fadillah berkata rundingan Malaysia dengan EU mengenai perjanjian perdagangan, yang telah ditangguhkan sejak 2012, boleh disambung semula jika EU melayan Malaysia dengan adil dan sebagai rakan kongsi.
Fadillah juga berkata Indonesia telah berunding mengenai FTA EU selama tujuh tahun dan "sangat sabar" untuk menunggu lebih lama.
Pegawai tertinggi dari Indonesia dan Malaysia, pengeluar minyak kelapa sawit terbesar dunia, berada di Brussels menyuarakan kebimbangan terhadap Peraturan Penebangan Hutan EU (EUDR), yang mereka percaya boleh memudaratkan perniagaan pekebun kecil.
"Langkah pertama ialah melihat EUDR," kata Fadillah, yang juga timbalan perdana menteri, kepada pemberita di Brussels.
“Kami pergi berjumpa mereka, kami membentangkan kes kami khususnya layanan yang adil dan bagaimana mereka akan bertindak balas terhadap nasib pekebun kecil... jika ada maklum balas yang baik daripada mereka, sudah pasti FTA akan menjadi salah satu bidang yang kita tengok."
Reuters cuba mendapatkan maklum balas daripada Kementerian Ekonomi dan Kementerian Perdagangan Indonesia namun tidak berjaya.
Malaysia dan Indonesia menyumbang kira-kira 85% daripada eksport minyak kelapa sawit global dan EU ialah pasaran ketiga terbesar mereka.
Kedua-dua negara Asia Tenggara itu menuduh EU melakukan dasar diskriminasi yang menyasarkan minyak kelapa sawit dan Malaysia sebelum ini berkata ia boleh berhenti mengeksportnya ke EU berhubung undang-undang penebangan hutan.
Menurut EU, rundingan ke arah FTA dengan Indonesia telah dilancarkan pada 2016, dengan pusingan terbaharu pada November 2021.
Rundingan perjanjian dengan Malaysia bermula pada 2010 tetapi dihentikan dua tahun kemudian.
Undang-undang penebangan hutan EU melarang pengimportan kopi, daging lembu, soya dan komoditi lain ke dalam blok itu melainkan syarikat boleh memberikan maklumat "yang disahkan" bahawa produk tersebut tidak ditanam di tanah hasil penerokaan hutan selepas 2020.
Bulan lalu, Menteri Penyelaras Hal Ehwal Ekonomi Indonesia Airlangga Hartarto berkata undang-undang itu akan membebankan pekebun kecil dengan prosedur pentadbiran yang menyusahka, yang mungkin menyebabkan mereka dikecualikan daripada rantaian bekalan global.


Malaysia bakal raih keuntungan daripada krisis tenaga

Seorang ahli ekonomi berkata kesan negatif terhadap Malaysia berikutan krisis tenaga dan bahan bakar di Eropah baru-baru ini tidak begitu membimbangkan, walaupun pihak berkuasa global bergelut dalam usaha mengatasi masalah kekurangan bekalan sehingga menyaksikan kenaikan harga gas dan elektrik awal minggu ini.Di Eropah, harga perkhidmatan elektrik mencapai paras tertinggi bulan lalu sementara harga gas melonjak sebanyak 600% tahun ini.Sementara itu, pengguna di Sepanyol dan Portugal membayar €175 (RM845) bagi setiap megawatt jam (MWh), sementara di United Kingdom (UK) harga melonjak kepada €183.84 (RM887) bagi setiap MWh.Harga minyak mentah global pula meningkat kepada paras tertinggi sejak tujuh tahun lalu dengan harga AS$80 (RM332) setong.Bagaimanapun, ketika dihubungi MalaysiaNow, ketua ekonomi Bank Islam Mohd Afzanizam Abdul Rashid berkata krisis tenaga Eropah akan memberikan kesan positif kepada Malaysia kerana negara ini adalah pengeksport cecair gas asli (LNG).“Lonjakan harga gas dunia memanfaatkan industri minyak dan gas negara.“Sebagai contoh, pada bulan Julai dan Ogos, eksport LNG telah mencatatkan kenaikan yang besar bagi 69.9% dan 110.2% untuk kedua-dua bulan tersebut,” katanya.Ketika ekonomi mula menuju pemulihan daripada pandemik Covid-19, pada masa sama permintaan untuk gas pula meningkat berikutan kekurangan bekalan.Pertubuhan Negara-negara Pengeksport Petroleum (Opec) dan sekutu-sekutu bukan Opec tahun lalu bersetuju untuk mengurangkan pengeluaran minyak mentah kepada 10 juta tong sehari. Ia kemudian menurun kepada hanya 5.8 juta tong sehari.Opec berkata pengeluaran akan kembali ke tahap pra-pandemik pada 2022.Afzanizam berkata, ketidakseimbangan pasaran komoditi juga turut memberi kesan kepada komoditi lain seperti arang batu dan minyak mentah.Kenaikan harga komoditi bermaksud Malaysia, sebagai pengeksport komoditi utama akan mendapat keuntungan.Namun, beliau turut mengingatkan ketidakseimbangan ini akan memberi impak terhadap tekanan inflasi global.“Namun, ia juga boleh memberi kesan kepada tekanan inflasi global. Perkara ini bakal menjadi mangkin kepada bank pusat dunia seperti Rizab Persekutuan Amerika Syarikat untuk menaikkan kadar faedah pada tahun hadapan.“Situasi ini akan melihat sentimen yang agak negatif kepada pasaran saham berikutan bahawa tanggapan bahawa peningkatan kadar faedah akan meningkatkan momentum pertumbuhan ekonomi,” katanyaAhli ekonomi Yeah Kim Leng sementara itu bersetuju Malaysia hanya akan mengalami sedikit kesan akibat krisis tersebut kerana bekalan minyak mentah dan gasnya.Bagaimanapun, katanya, lambat laun, negara juga tetap akan menghadapi kesan negatif daripada kenaikan harga minyak.“Akan ada kesan mengejutkan daripada kenaikan harga bahan bakar terhadap pengeluaran dan kos pengangkutan yang meningkatkan tekanan inflasi,” kata Yeah yang merupakan pensyarah di Universiti Sunway kepada MalaysiaNow.“Walaupun kerajaan boleh kurangkan impak kenaikan harga melalui subsidi, ia kemungkinan diberikan secara separuh kerana subsidi penuh akan menjadikan kosnya mahal dan tidak efisien.”Yeah berkata kebimbangan utama ketika ini adalah kelembapan ekonomi global, yang turut memperlahankan usaha pemulihan ekonomi Malaysia melalui saluran perdagangan dan pelaburan.Namun beliau berkata simpanan wang kerajaan dijangka akan meningkat disebabkan harga minyak yang lebih tinggi, sementara syarikat petroleum kebangsaan Petronas berada pada posisi yang baik bagi memperkukuhkan aliran tunainya.


2 kakitangan imigresen antara enam ditahan SPRM

Dua kakitangan Jabatan Imigresen antara enam individu ditahan disyaki terlibat sindiket pemalsuan pas lawatan kerja sementara (PLKS) dan menggodam pangkalan data jabatan berkenaan.Kesemua suspek berumur lingkungan antara 35 hingga 42 tahun itu ditahan di sekitar ibu kota sejak malam tadi.Sumber Suruhanjaya Pencegahan Rasuah Malaysia (SPRM) berkata empat lagi suspek adalah pekerja teknikal syarikat pembekal sistem.“Mereka ditahan bagi membantu siasatan kerana dipercayai bertanggungjawab memasang peranti dan perisian bagi tujuan menggodam Sistem Imigresen Malaysia (MyIMMs).Penahanan keempat-empat pekerja syarikat pembekal itu membawa kepada penemuan beberapa komputer di Jabatan Imigresen yang telah dilengkapi dengan peranti serta perisian penggodaman,” kata sumber itu.Selain itu, sumber itu berkata dua kakitangan Jabatan Imigresen telah ditahan kerana disyaki bersekongkol dengan sindiket berkenaan.“Mereka yang berusia diantara 34 tahun hingga 42 tahun dikenal pasti terlibat dalam membantu sindiket menjalankan kegiatan penggodaman sistem itu,” katanya.Sumber SPRM berkata kesemua kakitangan jabatan itu dipercayai turut menerima rasuah sebagai habuan kerana bersubahat dalam kegiatan ini dan rentetan itu beberapa perkakasan teknologi maklumat (IT) dan komputer telah disita daripada pejabat Imigresen.Turut disita adalah komputer riba dan cakera keras milik pekerja syarikat pembekal sistem yang digunakan bagi tujuan menggodaman sistem.Menurut sumber itu setakat ini, SPRM telah mengenal pasti empat hotel ternama sekitar Kuala Lumpur yang dijadikan pusat operasi penggodaman itu.Menurut sumber itu lagi, penahanan terbaharu ini adalah lanjutan daripada operasi bersama-sama Jabatan Imigresen yang diadakan pada 6 April lepas di 22 lokasi di Kuala Lumpur dan Sungai Petani, Kedah.Sementara itu, Ketua Pesuruhjaya SPRM Azam Baki ketika dihubungi mengesahkan penahanan terbaharu itu.“SPRM melihat isu penggodaman ini sebagai perbuatan yang amat serius kepada aspek keselamatan negara. Kesemua suspek akan disiasat dalam penglibatan mereka yang bersekongkol dalam menggodam sistem imigresen,” katanya menambah siasatan akan dijalankan daripada segenap sudut undang-undang jenayah.Selasa lepas seorang bekas kakitangan Jabatan Imigresen antara lima individu yang disyaki membuka laluan kepada sindiket pemalsuan PLKS dan menggodam sistem pangkalan data imigresen dan SPRM turut membekukan sebanyak 147 akaun melibatkan 30 individu dan 11 syarikat membabitkan sejumlah RM9.9 juta.


KM Pulau Pinang mohon maaf berhubung kontroversi scam 2 juta vaksin

Ketua Menteri Pulau Pinang Chow Kon Yeow hari ini memohon maaf susulan kontroversi berhubung scam vaksin Covid-19 dan berkata pihaknya akan memberi kerjasama dengan pihak polis berhubung isu tersebut.Bagaimanapun, dalam kenyataannya hari ini Chow berkata kerajaan Pulau Pinang berjanji akan memberikan kerjasama sepenuhnya kepada pihak berkuasa di samping memberi tumpuan dalam memperoleh bekalan vaksin bagi permintaan rakyat negeri tersebut.“Saya mengambil kesempatan ini memohon maaf kerana tercetusnya kontroversi ini.“Memandangkan menteri Khairy Jamaluddin telah mendakwa bahawa sumbangan tersebut adalah ‘scam’ dan laporan polis telah dibuat terhadap isu tersebut.“Saya bagi pihak kerajaan negeri Pulau Pinang berjanji akan memberikan kerjasama sepenuhnya kepada pihak berkuasa,” katanya dalam sebuah kenyataan hari ini.Kerajaan Pulau Pinang sebelum ini dibidas Menteri Penyelaras Program Imunisasi Covid-19 Kebangsaan (PICK) Khairy Jamaluddin yang menjelaskan kerajaan negeri itu tertipu dengan sebuah scam palsu kononnya ia menerima tawaran sebanyak dua juta dos vaksin percuma daripada sebuah syarikat.Menurut Khairy, pihaknya menyemak mengenai tawaran dan syarikat yang dimaksudkan namun mendapati syarikat tersebut sebenarnya tidak wujud.“Saya ulangi sekali lagi hari ini. Sumbangan atau tawaran ini palsu. Lihat surat tawaran ini, letterhead syarikat pun tiada,” katanya pada satu sidang media dalam talian 19 Mei lalu.“Saya bertanggungjawab terhadap pembelian vaksin di Malaysia, jadi saya tahu dari mana bekalan didapatkan.”Terdahulu, bekas ketua menteri Pulau pinang Lim Guan Eng mendesak Chow untuk menerima tawaran itu, dan menyelar kerajaan pusat kononnya menyekat tawaran sumbangan kepada negeri tersebut.Namun, susulan pendedahan Khairy, Lim yang juga bekas menteri kewangan berkata beliau sedia meminta maaf di atas keterlanjuran menyelar Khairy.“Sekiranya apa yang dikatakan oleh Khairy benar, maka saya bersedia meminta maaf,” katanya semalam.


Banjir kilat di Batu Pahat, 600 penduduk dipindahkan ke PPS

Seramai 600 penduduk di beberapa kawasan di Sri Gading, di Batu Pahat dipindahkan ke pusat pemindahan sementara (PPS) Sekolah Menengah Kebangsaan (SMK) Sri Gading setelah kediaman mereka dinaiki air susulan banjir kilat awal pagi tadi.
Ketua Polis Batu Pahat Ismail Dollah berkata kesemua mangsa daripada 190 keluarga itu dipindahkan berikutan air naik selepas hujan lebat bermula pukul 1.30 pagi hingga 5.30 pagi, selain bertembung dengan fenomena air pasang besar sekitar pukul 3 pagi.
Beliau berkata empat kawasan yang terlibat banjir kilat ialah Taman Sri Panchor, Kampung Sengkuang, Kampung Baru Sri Gading dan Pekan Seri Gading.
“Pada awalnya, PPS telah dibuka di Sekolah Kebangsaan (SK) Seri Gading, namun sekolah itu juga dinaiki air dan mangsa kemudiannya dipindahkan ke SMK Seri Gading.
“Usaha membantu memindahkan mangsa sedang dijalankan dan sehingga kini jalan-jalan utama yang menghubungkan daerah Batu Pahat dengan lain-lain daerah masih boleh dilalui oleh semua kenderaan," katanya dalam satu kenyataan hari ini.
Selain polis, operasi menyelamat mangsa banjir turut membabitkan Jabatan Bomba dan Penyelamat Malaysia (JBPM), Angkatan Pertahanan Awam (APM), Jabatan Kebajikan Masyarakat (JKM) dan Pusat Kesihatan Daerah (PKD).


13,255 guru ditempatkan melalui program pengambilan secara ‘one off’

Kementerian pendidikan (KPM) hari ini berkata seramai 13,255 orang guru ditempatkan sehingga 28 Mac di bawah program secara “one off” untuk menyelesaikan masalah kekurangan pendidik di seluruh negara.Dalam jawapan bertulis kepada ahli Dewan Negara Iskandar Dzulkarnain Abdul Khalid dari Bersatu yang bertanyakan tentang status pengambilan tersebut, Menteri Pendidikan Radzi Jidin berkata baki 515 orang lagi akan ditempatkan bermula 11 April akan datang.“Berdasarkan status terkini, masih terdapat 4,932 kekosongan jawatan di bawah pengambilan khas ini yang perlu diisi oleh calon-calon yang layak,” katanya.Menurut Radzi, pengambilan khas secara “one-off” tersebut telah menyerap 18,702 orang pegawai perkhidmatan pendidikan (PPP) bagi mengisi kekosongan guru di sekolah KPM di bawah bidang kuasa Suruhanjaya Perkhidmatan Pendidikan (SPP) selaku pihak berkuasa melantik.Radzi berkata pengambilan guru baru KPM adalah berdasarkan kekosongan jawatan dan padanan opsyen mata pelajaran.Beliau turut menambah KPM telah memperkenalkan kaedah kluster mata pelajaran bagi pengambilan guru secara one-off agar dapat membuka peluang kepada lebih ramai graduan untuk memohon berdasarkan kepada pemetaan ijazah sarjana muda dengan mata pelajaran yang bersesuaian.Berhubung kriteria pemilihan, beliau berkata keutamaan diberikan kepada graduan yang mempunyai kelayakan ikhtisas pendidikan daripada universiti awam, universiti swasta dan universiti luar negara.“Calon juga perlu memenuhi syarat skim perkhidmatan, memenuhi padanan kluster mata pelajaran dan berjaya dalam temu duga SPP,” katanya.Beliau turut berkata SPP telah selesai melaksanakan urusan pelantikan dan tawaran pelantikan telah diumumkan secara berperingkat dan setakat ini, seramai 13,770 orang calon telah berjaya ditawarkan lantikan tetap.


Ahli Parlimen Putatan Awang Husaini nafi keluar PKR

Ahli Parlimen Putatan Awang Husaini Sahari hari ini menafikan sekeras-kerasnya dakwaan kononnya beliau akan meninggalkan Parti Keadilan Rakyat (PKR).Tuduhan beliau akan melompat parti itu, katanya, tidak berasas dan hanya bertujuan untuk memburuk-burukkan nama baiknya.“Saya tidak tahu dari mana mereka dapat maklumat itu…namun saya berterima kasih kerana mereka buat saya ‘popular’,” katanya hari ini.Sehubungan itu, beliau meminta semua ahli PKR Sabah khususnya di kawasan Putatan tidak mempercayai tuduhan berkenaan yang menurutnya hanya bertujuan mahu memecah-belahkan parti berkenaan.“Saya nasihatkan agar jangan sesekali mendengar atau percaya apa yang ditulis dalam laman web kerana itu hanya tuduhan semata-mata,” tegasnya.Dakwaan yang menyatakan Awang Husaini akan keluar parti timbul selepas dua Ahli Parlimen PKR, Larry Sng dari Julau, Sarawak dan Stephen Choong dari Tebrau, Johor, bertindak keluar parti pada Ahad lepas dan menyatakan sokongan penuh kepada Perdana Menteri Muhyiddin Yassin.


Zahid dalam usaha desak PM bubar Parlimen ketika Umno berhimpun selepas PRN Johor

Ahmad Zahid Hamidi akan menggunakan Perhimpunan Agung Umno (PAU) 2021 yang bermula hari ini untuk mendesak Perdana Menteri Ismail Sabri Yaakob membubarkan Parlimen bagi memberi laluan kepada Pilihan Raya Umum ke-15 (PRU15), kata penganalisis.Mereka berkata, desakan presiden Umno itu akan menerima momentum daripada perwakilan parti Melayu terbesar itu.PAU yang diadakan pada 16 hingga 19 Mac ini merupakan edisi tahun lalu yang ditangguhkan.Parti itu turut menangguhkan pemilihan parti yang dijadualkan mengambil tempat pada November tahun ini.Pensyarah Sains Politik Universiti Teknologi Mara (UTM), Mujibu Abd Muis berkata, gesaan itu bakal memberi dilema kepada Ismail.Sebelum ini, Ismail yang juga naib presiden Umno menyatakan kehendak membubar Parlimen hanyalah desakan kumpulan kecil.“Ini masalah dengan orang Umno kerana mereka sudah terbiasa bahawa presiden parti ialah perdana menteri. Dalam konteks ini, hierarki parti jadi sandaran maka jawatan perdana menteri itu dikesampingkan.“Ismail juga dilihat mesra kepada Perikatan Nasional (PN) berbanding Umno yang menurut mereka sepatutnya memimpin,” kata Mujibu kepada MalaysiaNow.Tuntutan membubarkan Parlimen akan menjadikan Ismail perdana menteri paling singkat dalam sejarah Malaysia.Sekiranya Barisan Nasional (BN) memenangi PRU15, beliau berkemungkinan besar tidak akan dinamakan sebagai perdana menteri.Ia disahkan oleh Zahid yang menyatakan “poster boy” BN akan ditentukan kemudian oleh parti.Zahid sebelum ini menyatakan PRU15 harus disegerakan sebelum atau pada Julai tahun ini.Sebelum ini, pemerhati menyatakan tujuan Zahid berbuat demikian ialah bagi mengukuhkan kedudukannya sebelum pemilihan Umno pada November.Ahli Parlimen Bagan Datuk itu juga sedang berdepan 47 tuduhan rasuah dan jenayah.Sekiranya PRU15 dan pemilihan Umno dijalankan ketika beliau masih dibicarakan, berkemungkinan Zahid tidak dapat mempertahankan jawatannya.Setiausaha Agung Umno Ahmad Maslan juga dalam sidang media pada Isnin memaklumkan tidak menolak kemungkinan usul PRU15 dibahaskan oleh jurucakap dalam PAU.Seramai 5,571 orang perwakilan akan menghadiri PAU kali ini membabitkan 959 perwakilan menyertai perhimpunan agung pergerakan Wanita, 971 perwakilan pada perhimpunan agung Pemuda dan 961 perwakilan terlibat dalam perhimpunan agung Puteri.Seramai 2,680 perwakilan akan hadir ke PAU termasuk 61 perwakilan Mahasiswa Nasional.Menurut Mujibu, Zahid yang juga pengerusi BN mempunyai kuasa untuk menandatangani watikah calon pilihan raya.Berkemungkinan Zahid tidak akan mencalonkan Ismail di Bera sekiranya usul bubar Parlimen tidak didengari.“Saya juga tidak nampak usaha dari Umno untuk cadangkan beliau sebagai PM,” katanya.Tambah Mujibu, tekanan itu juga ialah berikutan kepimpinan Umno kini cenderung untuk tidak bersama dengan mana-mana pakatan, sama ada PN ataupun Muafakat Nasional (MN).Menteri-menteri parti itu yang dilihat mesra PN juga akan terkena tempias pada PAU kali ini namun mungkin tidak sehebat gesaan pembubaran Parlimen.Mujibu berkata PAU kali ini antara lain akan menjadi medan lobi-melobi kepada pihak yang berhasrat untuk bertanding pada PRU15.Edisi PAU sebelum ini menyaksikan “pemberontakan terbuka” antara menteri-menteri Umno dengan Zahid.Ismail yang ketika itu menteri pertahanan menyifatkan PAU sebelum ini “paling teruk”.Klip video ucapan itu dirakam beberapa hari selepas PAU.Ismail ketika itu menyerang ucapan penutup Zahid.Bagaimanapun, penganalisis Awang Azman Awang Pawi dari UM berkata kedua-dua pihak akan bersikap berdiam diri ataupun meredakan konflik tersebut ekoran isu menteri besar Johor.“Bukan sahaja presiden, tetapi perdana menteri juga perlu menyelesaikan isu ini. Jika perdana menteri membantu isu ini, pertembungan antara Zahid dan Ismail tidak terlalu tegang,” katanya kepada MalaysiaNow.Katanya, PAU juga dijangka akan membahaskan kerjasama antara parti itu dengan PAS bagi menghadapi PRU15.“Jika terdapat keperluan, ia mesti berdasarkan sentimen dan suara majoriti perwakilan. Jika sebaliknya, ia juga mesti dapat sokongan perwakilan,” katanya.Ini kerana pembangkang dijangka membentuk pakatan yang lebih terbuka dan meluas bagi mendepani BN.Dalam pada itu, Mujibu turut menyatakan perkembangan yang berlaku di Johor sedikit sebanyak akan mempengaruhi hala tuju PAU.“Umno terpaksa berdepan konflik dalaman di Johor yang mana ia mampu menjejaskan integrasi kepimpinan Umno terutama dari sudut orang lama melawan orang baru.“Isu menteri besar juga akan memberi impak,” katanya.Mujibu merujuk kepada krisis kepimpinan di negeri selatan itu apabila Hasni Mohammad tidak dilantik sebagai menteri besar walaupun menjadi “poster boy” sepanjang kempen pilihan raya negeri Johor.


Pelaburan, dasar industri sedang difikir semula, kata PM di sebalik amaran perangkap pendapatan pertengahan

Kerajaan sedang memikirkan semula dasar perindustrian dan strategi pelaburan asingnya dalam usaha memangkin semula ekonomi, kata Perdana Menteri Muhyiddin Yassin.Dalam ucaptama di Forum Ekonomi Belia 2021 secara maya hari ini, Muhyiddin berkata Keluaran Dalam Negara Kasar (KDNK) Malaysia terhenti sekitar AS$10,000 selama hampir satu dekad, ia menunjukkan bahawa Malaysia kini terperangkap dalam pendapatan pertengahan.“Ia jatuh kepada 4.6% sejak dua dekad lalu.”Beliau berkata KDNK yang bergerak perlahan menunjukkan jatuhnya aktiviti eksport negara.“Penurunan dalam pertumbuhan eksport selari dengan jatuhnya sumbangan sektor pembuatan kepada KDNK yang berada di puncak selepas AFC, lebih dari 30%, dan 21% pada 2019.“Kesemua ini adalah simptom yang dijelaskan pakar ekonomi Harvard Dani Rodrick sebagai deindustrialisasi pra matang,” katanya.Muhyiddin berkata “ujian litmus” bagi Malaysia untuk memecahkan perangkap pendapatan pertengahan ini kini berganda.Katanya, untuk langkah pertama Malaysia perlu mengubah pendekatan menjadi sebuah negara pengeksport global. Beliau juga berkata negara perlu menggiatkan kemampuan dalam industri pembuatan produk-produk yang semakin kompleks dan rumit.“Berdasarkan indeks kompleksiti ekonomi, hanya dengan satu standard ditingkatkan, KDNK Malaysia boleh tumbuh antara 0.7% dan 1.6% setahun.”Malaysia juga perlu membina syarikat-syarikat multinasional, katanya keuntungan daripada usaha itu boleh membangunkan pertumbuhan “yang sangat tinggi” untuk ekonomi.“Sebagai contoh, syarikat Samsung dan Hyundai yang pada satu ketika memandu KDNK Korea Selatan sebanyak 30%.Beliau menambah Malaysia perlu bercita-cita tinggi dalam pendekatan ekonominya dengan objektif mencipta firma-firma domestik yang menjadi peneraju teknologi.


Muhyiddin lancar Dasar Pelancongan Negara

Dasar Pelancongan Negara (DPN) 2020-2030 yang dilancarkan hari ini bermatlamat menjamin kelangsungan industri pelancongan negara serta kembali menjadikan Malaysia sebagai destinasi pelancongan terpilih di peringkat global, kata Muhyiddin Yassin.Perdana Menteri ketika berucap melancarkan dasar berkenaan secara dalam talian, berkata matlamat itu akan dicapai melalui pendekatan utama yang merangkumi pengukuhan daya saing, pembangunan sektor pelancongan secara lestari dan inklusif,  serta kesediaan mengharungi bencana pada masa akan datang.Katanya dasar berkenaan akan dilaksanakan menerusi enam teras strategik utama, iaitu  transformasi tadbir urus, mewujudkan zon pelaburan pelancongan yang inklusif dan  menggiatkan digitalisasi pelancongan.Teras lain kata perdana menteri ialah memperkaya pengalaman dan kepuasan pelancong, memperkukuh komitmen terhadap pelancongan lestari, dan meningkatkan kapasiti modal insan dalam semua subsektor pelancongan.Muhyiddin berkata kerajaan sedar negara memerlukan hala tuju yang dinamik dan strategik dalam memulihkan semula industri pelancongan.“Sehubungan itu, pembangunan industri pelancongan yang berasaskan teknologi digital adalah penting bagi memastikan objektif dasar ini dapat dicapai.“Tambahan pula, kemajuan teknologi juga dapat mengukuhkan jaringan antara industri serta membuka jalan bagi subsektor inovatif baharu dalam industri pelancongan yang akan mewujudkan peluang perniagaan dan pekerjaan. Dengan ini, pelaburan pelancongan yang berpusatkan teknologi adalah digalakkan,” katanya.Beliau berkata melalui DPN, Malaysia akan mewujudkan zon pelaburan untuk projek pelancongan atau Special Tourism Investment Zones bagi meningkatkan kerjasama awam-swasta serta menarik lebih ramai pelabur tempatan dan antarabangsa.Tegasnya, kerajaan Perikatan Nasional (PN) juga komited untuk mengimbangi pembangunan serta pemeliharaan dan pemuliharaan khazanah negara termasuk alam sekitar, budaya dan warisan.“Matlamat kita ialah untuk menjenamakan Malaysia sebagai Top of Mind Ecotourism Destination of the World. Saya juga yakin kelestarian sumber boleh memacu pertumbuhan ekonomi baharu di samping mewujudkan peluang pekerjaan,” tambahnya.Perdana menteri berkata usaha itu selaras dengan komitmen Malaysia terhadap Agenda 2030 dan 17 Matlamat Pembangunan Lestari di bawah Pertubuhan Bangsa-Bangsa Bersatu.Justeru, beliau berharap strategi yang terkandung dalam DPN 2020-2030 akan mendapat sokongan padu dan kerjasama penuh semua pihak, terutamanya penggiat industri, badan bukan kerajaan, pihak swasta dan pemegang taruh berkaitan.Muhyiddin berkata  pada 2019, industri pelancongan negara menyumbang 15.9% kepada Keluaran Dalam Negara Kasar (KDNK) dengan nilai RM240.2 bilion serta melibatkan 3.6 juta tenaga kerja.Bagaimanapun, katanya kehadiran pandemik Covid-19 menjejaskan aktiviti ekonomi berkaitan industri pelancongan dengan kerugian pada tahun ini dianggar melebihi RM100 bilion.Beliau berkata kerajaan sedar pelaksanaan beberapa peringkat Perintah Kawalan Pergerakan (PKP) bagi membendung penularan wabak itu telah memberikan impak yang besar kepada industri pelancongan negara.Katanya Majlis Tindakan Ekonomi Negara menjangkakan Malaysia memerlukan sekurang-kurangnya empat tahun untuk memulihkan semula industri pelancongan, iaitu satu tempoh yang agak panjang dan akan memberikan cabaran besar kepada semua pihak terlibat dalam industri berkenaan.“Saya percaya, di peringkat awal ini kita boleh menjana semula industri pelancongan negara dengan merancakkan aktiviti pelancongan domestik, sementara sempadan masih ditutup dan mengembalikan keyakinan rakyat untuk melancong dalam negara,” tambahnya.


Bimbang varian Delta, Sarawak gesa Putrajaya pertimbang semula keputusan buka sekolah

Kementerian pendidikan Sarawak hari ini menggesa kerajaan pusat untuk mengkaji semula keputusan membuka semula sekolah pada 1 September memandangkan jumlah kes Covid-19 yang tinggi dalam negara ketika ini.Menteri Pendidikan, Sains dan Penyelidikan Teknologi Sarawak Michael Manyin Jawong menyuarakan kebimbangannya susulan penularan varian Delta yang mudah menular dan menjadi antara punca lonjakan kes jangkitan baru-baru ini, mengatakan penularan lebih agresif boleh menyebabkan tercetusnya jangkitan di sekolah kerana mereka yang berusia di bawah 18 tahun belum divaksinasi.“Secara peribadi, saya percaya sekolah tidak boleh dibuka semula pada September sekiranya kes Covid-19 masih meningkat kerana terdapat kes positif dikesan dalam kalangan kanak-kanak,” katanya kepada MalaysiaNow.“Namun, keputusan akhir terletak kepada kementerian pendidikan di Putrajaya.”Walaupun angka kes jangkitan melibatkan kanak-kanak yang dimasukkan ke hospital di Sarawak masih kecil, namun angka baru yang dilaporkan pada Selasa menunjukkan bahawa 31% atau 260 dari 836 kes jangkitan melibatkan mereka yang berusia di bawah 18 tahun.Hospital Umum Sarawak melaporkan kira-kira 20% daripada lebih dari 1,100 jangkitan melibatkan mereka yang berada dalam kumpulan usia ini.Menteri Muda Pendidikan Negeri Dr Annuar Rapaee berkata pihak berkuasa harus mempertimbangkan memasukkan anak-anak berusia 12 hingga 17 tahun dalam program vaksinasi.Annuar, yang merupakan pakar kardiologi berkata ini adalah kaedah terbaik dalam usaha mengawal wabak daripada menular di persekitaran sekolah, terutamanya jangkitan asimptomatik dalam kalangan kanak-kanak yang masih boleh menyebarkan virus tersebut.“Sejujurnya, saya lebih mementingkan usaha vaksinasi bagi mereka yang berumur 12 hingga 17 tahun,” katanya.“Untuk mencapai imuniti kelompok, kita perlu beri vaksin kepada lebih ramai orang. Tidak ada jalan keluar lain. Kita mesti masukkan kumpulan ini. ”Beliau mengakui wujud kebimbangan terhadap kes keradangan jantung yang jarang berlaku dalam kalangan kanak-kanak akibat reaksi terhadap vaksin, namun beliau berkata manfaat vaksinasi jauh melebihi risiko, terutama ketika kemunculan varian yang lebih berbahaya yang mudah menular.Beliau berkata risiko miokarditis atau perikarditis adalah rendah kerana hanya 0,00004% kes bagi setiap satu juta dos vaksin yang diberikan kepada lelaki berusia 12 hingga 29 tahun mengalami komplikasi tersebut.“Ya, ada kebimbangan mengenai komplikasi daripada kesan sampingan. Tetapi (terdapat) 40 kes dari satu juta dan ini berlaku terutamanya pada lelaki berusia 19 hingga 29 tahun. Wanita mempunyai risiko yang lebih rendah untuk alami miokarditis. ”Bagaimanapun beliau mengakui terdapat kesan jangka panjang namun ia masih belum dapat dipastikan dengan jelas.


Penduduk fail permohonan cabar keputusan kerajaan Selangor roboh Stadium Shah Alam

Seorang penduduk Shah Alam, Ahmad Mua’Adzam Shah Ya’akob memfailkan permohonan kebenaran semakan kehakiman bagi mencabar keputusan kerajaan negeri dan menteri besar Selangor untuk merobohkan Stadium Shah Alam dan membina stadium berskala lebih kecil.
Mua’Adzam, 48, selaku pemohon memfailkan permohonan itu di Mahkamah Tinggi Shah Alam ini menerusi Tetuan Kamarudin & Partners dengan menamakan datuk bandar Majlis Bandaraya Shah Alam, Menteri Besar Selangor dan kerajaan Selangor sebagai respondan pertama hingga ketiga.
Dalam permohonan itu, Mua’Adzam memohon satu perintah certiorari bagi membatalkan keputusan responden ketiga (kerajaan Selangor) bertarikh 16 Julai 2022 dan keputusan bertarikh 30 September 2022 yang dilaksanakan oleh responden kedua (menteri besar Selangor) untuk merobohkan Stadium Shah Alam dan membina stadium lebih kecil serta memajukan tanah sekitarnya.
Lelaki itu juga memohon perintah mandamus bahawa responden-responden mengikut peraturan-peraturan menurut Akta Perancangan Bandar dan Desa 1976 sebelum apa-apa keputusan dibuat terhadap stadium tersebut khususnya notis awam dengan menjemput mana-mana pihak berkepentingan terutama pemilik-pemilik tanah yang berhampiran memberi pengesahan sama ada membantah atau bersetuju dengan cadangan responden ketiga.
Selain itu, Mua’Adzam turut memohon suatu perintah larangan di bawah Aturan 53, Kaedah 2(1) KM 2012 diberikan supaya keputusan kerajaan Selangor digantung sementara sehingga permohonan itu diputuskan.
Sementara itu, peguam Kamarudin Ahmad yang mewakili Mua’Adzam, ketika dihubungi Bernama berkata permohonan itu difailkan di mahkamah tersebut kira-kira 11 pagi tadi.


Ketetapan Majlis Raja-Raja akan diangkat sebagai dasar muktamad, kata PM

Perdana Menteri Anwar Ibrahim berkata ketetapan yang akan dibuat Majlis Raja-Raja, Oktober ini akan diangkat sebagai dasar muktamad untuk isu penggunaan kalimah Allah oleh orang bukan Islam di Malaysia.
Beliau berkata isu berkait keputusan kerajaan dalam kes Jill Ireland itu telah dipersembahkan kepada Sultan Selangor Sultan Sharafuddin Idris Shah selaku Pengerusi Majlis Kebangsaan Bagi Hal Ehwal Agama Islam Malaysia (MKI) hari ini.
Dalam kenyataan hari ini, katanya ketika sesi menghadap, baginda antara lain bersetuju membawa perkara itu untuk dibincangkan dalam MKI, Ogos ini sebelum ia diangkat untuk pertimbangan dan penelitian Majlis Raja-Raja.
“Saya (juga) telah menjelaskan pendirian Kerajaan Persekutuan yang menghormati undang-undang di setiap negeri dan kedudukan Raja-Raja Melayu sebagai Ketua Agama Negeri dalam menentukan perkara berkaitan agama Islam di peringkat negeri serta peranan Majlis Raja-Raja di peringkat Persekutuan.
“Selepas berbincang dengan Sultan Selangor, saya menghormati pandangan baginda yang selari keputusan Jemaah Menteri Mei lepas, bahawa isu penggunaan kalimah Allah oleh orang bukan Islam di Sabah dan Sarawak lebih sesuai diperkemas dan diperjelaskan kepada MKI yang berperanan menasihati Majlis Raja-Raja,” katanya.
Dalam sesi menghadap itu, Anwar berkata beliau turut sekali lagi menegaskan pendirian Kerajaan Persekutuan untuk memperakui dan menerima pakai dasar sedia ada yang mengehadkan penggunaan kalimah Allah kepada orang Islam di Semenanjung serta kelonggaran bersyarat oleh orang bukan Islam di Sabah dan Sarawak.


Selepas pendedahan, kemiskinan haid terus dinafikan

Aunty Kartika dan Makcik Izzah saling meminjam tuala wanita setiap kali datang bulan.
Mereka berdua sudah tujuh tahun menjadi jiran pada aras rumah yang sama di blok PPR Kota Damansara, Selangor.
Ada ketika, kedua-dua mereka tidak mampu untuk membeli tuala wanita dan tiada yang boleh dipinjamkan.
Sebagai ganti, kedua-dua wanita itu menggunakan kain atau lampin bayi yang sudah lama tidak digunakan ketika datang bulan.
Mereka memberitahu keadaan itu seringkali menyebabkan mereka diserang tekanan perasan.
"Bila datang bulan dan rasa tidak selesa Apakah lagi guna kain lampin bayi yang lama buatkan saya rasa tidak bersih.
"Saya mudah marah dan beremosi. Satu kerja rumah pun tak boleh buat sebab tak selesa dan rimas," kata Izzah kepada MalaysiaNow.
Selepas pendedahan mengenai situasi kemiskinan haid didedahkan sekitar tahun lalu, sehingga kini masalah tersebut dilihat masih dinafikan oleh masyarakat.
Kemiskinan haid merujuk kepada situasi apabila golongan perempuan atau keluarga tidak mampu memiliki tuala wanita disebabkan kekangan kewangan.
Satu gerakan advokasi kemiskinan haid di Malaysia yang menggabungkan badan bukan kerajaan dan penyelidik dikenali Peduli Merah memberitahu orang ramai masih tidak mempedulikan isu kemiskinan haid meskipun sudah mendapat liputan meluas di media.
"Malah, ada juga yang menafikan," kata jurucakapnya, Nursyuhaidah A Razak kepada MalaysiaNow.
Katanya, terdapat beberapa bentuk penafian yang berlegar-legar di Malaysia.
Antaranya segelintir pihak mempercayai isu tersebut hanya rekaan atau sengaja “dilebih-lebihkan” semata-mata untuk menampakkan ianya teruk berlaku.
"Sebab orang fikir, sangat tidak logik kalau ada yang tidak mampu untuk beli tuala wanita setiap bulan."
Lebih menyedihkan, keadaan yang asalnya untuk menyebarkan kesedaran tentang permasalahan tersebut bertukar menjadi salah anggap.
"Apabila ada wanita yang pilih mengandung kerana tiada haid untuk berjimat ada pula yang kata, sebab itukah orang miskin ramai anak dan buang anak?
“Jadi isu kes buang anak pula."
Menurut Nursyuhaidah, isu mengandung itu merupakan pengakuan daripada perempuan-perempuan tanpa kerakyatan di Sabah.
Tinjauan MalaysiaNow di sebuah kedai serbaneka mendapti kos membeli tuala wanita untuk 14 keping kira-kira RM11 hingga RM17.
Rata-rata wanita yang mengalami kedatangan haid secara normal memerlukan 14-20 keping tuala wanita untuk tempoh seminggu.
Bagi isi rumah melebhi seorang wanita memerlukan kira-kira 60 keping tuala wanita setiap bulan dengan kos mencecah RM51 sebulan.
Selain itu, kata Nursyuhaidah, ramai orang masih merasakan kemiskinan haid sebagai remeh.
"Bagi mereka, tuala wanita pun nak dibesar-besarkan ke? Itu pun perlu diperbetulkan.
"Kena ulang banyak kali, isu ini bukan semata-mata nak beli tuala wanita. Tetapi penyelesaian akar umbi iaitu tuala wanita adalah keperluan asas.
"Yang patut dipersoalkan, mengapa sampai ada yang tidak mampu?"
Pada 20 Julai, Kementerian Pembangunan Wanita, Keluarga dan Masyarakat memberitahu, setakat ini kerajaan sudah membelanjakan RM2.39 juta atau 77% daripada bajet yang disediakan, untuk menyediakan tuala wanita kepada pelajar sekolah B40, serta program bersifat pendidikan tentang kebersihan.
Bagaimanapun, kata Nursyuhaidah, sehingga kini masih tiada mana-mana pihak yang mendekati pihaknya untuk menyumbang bantuan tuala wanita kepada golongan miskin bandar.
Ini menyebabkan pihaknya sukar untuk membuat perbandingan mengenai situasi dan trend sumbangan sebelum dan selepas pandemik berlaku.
"Biasanya memang kami dulu yang akan dekati mereka (penyumbang) dan tanya dahulu.
"Dan tidak ada yang menolak bantuan tuala wanita sekiranya bantuan disalurkan," katanya.


Kes harian turun ke paras 6,600 jangkitan, 12 lagi terkorban

6,623 kes baru Covid-19 direkodkan hari ini menjadikan jumlah keseluruhan sebanyak 4,389,025 kes.Sebanyak 11,233 pesakit turut dilaporkan sembuh, menjadikan jumlah keseluruhan kes sembuh sebanyak 4,249,704.Ketika ini 103,900 kes aktif direkodkan, dengan 101,294 atau 97.4% daripadanya sedang menjalani kuarantin kendiri.Dalam pada itu, 356 (0.3%) kes kini berada di pusat kuarantin sementara 2,124 (2.0%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 126 kes dan 76 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 53.8% dengan kes Covid-19 merangkumi 16.6%.12 korban akibat wabak itu turut dilaporkan, termasuk lapan kes kematian sebelum tiba ke hospital.Setakat ini, kes keseluruhan kematian adalah sebanyak 35,421 orang.


Kes baru jangkau 13,000 jangkitan, 46% dicatat di Selangor

Malaysia merekodkan kes baru sebanyak 13,215 menjadikan kes keseluruhan Covid-19 meningkat sebanyak 880,782.Selangor kekal mencatat kes harian tertinggi sebanyak 6,120 disusuli Negeri Sembilan (1,603), Kuala Lumpur (1,499), Kedah (695), Johor (599), Pulau Pinang (509), Melaka (484), Sabah (370), dan Sarawak (363).Hanya Perlis (3) sahaja yang mencatatkan kes satu digit hari ini.Negara juga mencatat sebanyak 6,095 kes sembuh menjadikan jumlah keseluruhan kes sembuh meningkat kepada 765,800.Kes aktif dengan kebolehjangkitan pula kini berjumlah 108,369.Dalam pada itu, 885 pesakit ditempatkan di unit rawatan rapi (ICU) termasuk 432 orang memerlukan bantuan alat pernafasan.Malaysia turut mencatat 110 lagi korban akibat Covid-19, menjadikan jumlah mangsa yang maut meningkat kepada 6,613.


Rakaman percakapan mendiang Ewe diterima sebagai keterangan kes rasuah Guan Eng

Mahkamah Sesyen hari ini membenarkan rakaman percakapan pengasas dan pengerusi eksekutif Ewein Bhd Ewe Swee Keng yang maut selepas dilaporkan terjatuh dari sebuah kondominium mewah di Pulau Pinang, dua bulan lepas, diterima masuk sebagai keterangan dalam perbicaraan kes rasuah Lim Guan Eng.Hakim Azura Alwi memutuskan demikian selepas membenarkan permohonan timbalan pendakwa raya Wan Shaharuddin Wan Ladin agar rakaman percakapan mendiang Ewe, 53, ditandakan sebagai eksibit dan digunakan pada perbicaraan kes berkaitan projek pembinaan terowong dasar laut dan jalan utama yang melibatkan bekas ketua menteri Pulau Pinang itu.“Mahkamah berpuas hati bahawa kenyataan-kenyataan itu telah diberikan oleh mediang Ewe sendiri kepada pegawai perakam Suruhanjaya Pencegahan Rasuah Malaysia (SPRM) semasa di dalam siasatan menurut Seksyen 30 Akta SPRM 2009, khususnya subseksyen 38 akta sama.“Maka, sebarang pertikaian tentang ketidakpatuhan terhadap subseksyen tersebut ditolak. Sehubungan itu, mahkamah membenarkan rakaman percakapan Ewe diterima masuk sebagai eksibit dalam kes ini,” kata hakim itu.Mendiang Ewe yang sepatutnya dipanggil sebagai saksi pendakwaan ke-15 meninggal dunia selepas dilaporkan terjatuh dari sebuah unit kondominium mewah di Jalan Kelawei, Pulau Pinang, pada 5 Oktober lepas.Pada prosiding sebelum ini, pasukan pembelaan yang diwakili peguam Gobind Singh Deo membantah penerimaan rakaman kenyataan itu yang disifatkan sebagai rekaan.Pada prosiding hari ini, mahkamah juga mendengar keterangan bekas Pegawai Kewangan Negeri Pulau Pinang Mokhtar Mohd Jait, 64, yang mengesahkan projek pembinaan jalan utama dan terowong di negeri itu ditawarkan secara tender terbuka kepada Consortium Zenith Bejing Urban Construction Group Sdn Bhd (CZBUCG).Saksi pendakwaan ke-21 itu berkata projek itu diberikan kepada CZBUCG melalui proses pembidaan menurut terma dan peraturan yang ditetapkan.CZBUCG telah dilantik bagi menjalankan projek pembinaan jalan utama dan terowong di negeri itu, kerana syarikat berkenaan mendapat “markah tertinggi” bagi keseluruhan penilaian teknikal dan kewangan.Lim berdepan pertuduhan pindaan menggunakan kedudukan sebagai ketua menteri Pulau Pinang untuk menerima rasuah RM3.3 juta dalam membantu syarikat milik Zarul Ahmad Mohd Zulkifli mendapatkan projek pembinaan bernilai RM6,341,383,702 di Pejabat Ketua Menteri Pulau Pinang, Tingkat 28, Komtar, George Town antara Januari 2011 hingga Ogos 2017.Bagi pertuduhan pindaan kedua, Lim didakwa meminta suapan daripada Zarul sebanyak 10% daripada keuntungan diperoleh syarikat itu sebagai penghargaan mendapatkan projek itu dan dituduh melakukan perbuatan berhampiran The Garden Hotels, Lingkaran Syed Putra, Mid Valley City pada Mac 2011.Setiausaha agung DAP itu turut berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat yang didakwa mempunyai kaitan dengan projek terowong dasar laut itu.Lim didakwa melakukan kesalahan itu di Pejabat Tanah dan Galian Pulau Pinang, Tingkat 21, Komtar pada 17 Februari 2015 dan 22 Mac 2017.Perbicaraan bersambung esok.


Pencalonan Radzi sebagai speaker punca MoU kontroversi bagi memastikan ahli Parlimen patuh semua usul kerajaan?

Tindakan Perikatan Nasional (PN) untuk mencalonkan ahli politik veteran yang dihormati dalam kalangan Barisan Nasional (BN) sebagai speaker Dewan Rakyat membingungkan penyokong Perdana Menteri Anwar Ibrahim dari Umno, menjadi punca memorandum persefahaman (MoU) kontroversi yang mengikat ahli Parlimen parti-parti gabungan kerajaan dimeterai baru-baru ini, MalaysiaNow difahamkan.
Sumber rapat dalam barisan kepimpinan Umno Perak berkata, pilihan PN untuk mengangkat Radzi Sheikh Ahmad, 80, ahli politik veteran yang terlatih dalam undang-undang dan pernah berkhidmat dengan memegang pelbagai jawatan penting kerajaan termasuk menteri dalam negeri dan undang-undang, dilihat lebih layak berbanding calon Pakatan Harapan (PH), bekas ahli Parlimen Sungai Petani Johari Abdul.
"Radzi sangat dihormati dalam kalangan Umno kerana pengetahuannya dalam hal ehwal perundangan, jadi ramai dalam kalangan kami merasakan pemilihan Johari berbanding beliau bukan sahaja bermakna menyerahkan segala-galanya kepada Anwar, bahkan ia menunjukkan rasa tidak hormat kepada beliau,” kata seorang bekas ahli Parlimen Umno.
Pemilihan speaker baru bagi menggantikan Azhar Azizan Harun adalah antara agenda pertama esok apabila Dewan Rakyat bersidang buat kali pertama selepas pilihan raya umum pada 19 November lalu, di mana ia mencetuskan kemelut politik berikutan Parlimen yang tergantung sehingga menyebabkan istana memberikan lebih banyak ruang untuk gabungan-gabungan politik berunding.
Sebelum ini, ahli Parlimen diberi kebebasan untuk mengundi dalam pemilihan speaker Dewan Rakyat.
"Namun, kali ini, adalah penting bagi Anwar menunjukkan bahawa beliau mendapat sokongan padu semua ahli Parlimen daripada pelbagai gabungan dalam kerajaannya. Jadi, dirasakan langkah mencalonkan Radzi mungkin menghalang perkara itu daripada berlaku," kata sumber dari Umno Perak itu.
Pada Jumaat, Anwar mengetuai pemimpin Pakatan Harapan (PH), Barisan Nasional (BN), Gabungan Parti Sarawak (GPS), Gabungan Rakyat Sabah (GRS) dan Warisan menandatangani MoU yang dimeterai bagi memastikan kerajaan campurannya kekal berkuasa, di mana ia turut memasukkan klausa kontroversi mengatakan mana-mana ahli Parlimen daripada parti yang tidak menyokong usul kerajaan akan dianggap hilang kelayakan dan kerusi mereka akan dikosongkan bagi memberi laluan pilihan raya kecil diadakan.
Klausa itu mengundang kritikan hebat kerana dilihat merampas hak ahli Parlimen untuk mengundi mengikut naluri, selain kebimbangan ia akan melanggar akta anti lompat yang jelas menyatakan ahli Parlimen tidak akan kehilangan kerusinya jika dipecat daripada parti.
"Kami mahu ahli Parlimen menyokong setiap usul termasuk pemilihan Johari sebagai speaker, bukan hanya undi percaya. Ini juga sebabnya Johari tidak boleh ambil risiko letak jawatan sebagai ahli Dewan Undangan Negeri (Adun) Kedah sehingga MoU ditandatangani," kata sumber PKR Kedah.
Di bawah Perlembagaan, seorang Adun tidak boleh dilantik menjadi speaker Dewan Rakyat.
Hanya dua hari selepas MoU itu ditandatangani, Johari  mengumumkan beliau meletakkan jawatan sebagai Adun Gurun, bagi membolehkan beliau dicalonkan sebagai speaker.
Seakan undi percaya
Pemilihan speaker sentiasa menjadi tumpuan kerana ia sering dilihat sebagai undi percaya kepada kerajaan, walaupun ia tidak semestinya menjejaskan kedudukan perdana menteri.
Lima bulan selepas kejatuhan pentadbiran PH pada 2020, Speaker Mohamad Ariff Md Yusof disingkirkan daripada jawatannya dengan majoriti undian sebanyak 111 berbanding 109 berikutan usul kerajaan PN, yang kemudiannya ditafsirkan sebagai tahap sokongan terhadap kerajaan di Dewan Rakyat.
Kali ini, tahap sokongan kepada kerajaan akan ditentukan sejurus selepas pemilihan speaker baru, dalam bentuk usul undi percaya terhadap perdana menteri yang akan dibentangkan oleh Timbalan Perdana Menteri Fadillah Yusof.
“Bagaimanapun, ketika ahli Parlimen daripada parti-parti kerajaan dijangka akan menyokong beliau supaya kerajaan baru tidak terganggu, terdapat tanda-tanda ahli Parlimen terutama dari Umno dan GPS yang mempunyai keraguan yang kuat bagi membiarkan seorang pemimpin PKR menjadi speaker.
"Jadi, wujud kebimbangan dalam kem PH, dan mereka yang bersekutu dengan Ahmad Zahid Hamidi, bahawa undi pertama di Dewan Rakyat akan berakhir dengan memberi gambaran buruk kepada kerajaan," tambah sumber Umno itu.
Dalam pada itu, sumber PKR berkata, Johari yang merupakan  sekutu rapat Anwar, sudah lama dirancang untuk memegang jawatan speaker tersebut sejak PH memenangi Putrajaya pertama kali berikutan kemenangan gabungan itu pada 2018 di bawah pimpinan Dr Mahathir Mohamad.
"Tetapi Anwar dan PKR melakukan kesilapan kerana gagal memastikan Johari meletakkan jawatannya di peringkat DUN. Akibatnya, Mahathir mengenepikan pilihan speaker yang asalnya diperuntukkan kepada PKR dan seterusnya melantik bekas hakim Ariff yang jauh lebih berkelayakan," tambah sumber itu.
Sumber itu turut menambah pelantikan Johari ke jawatan itu akan dilihat sebagai isyarat peribadi Anwar "untuk berterima kasih atas kesetiaannya".
Sumber merujuk usaha Johari membela presiden PKR itu ketika kemuncak dakwaan video seks pada 2011.
Johari menolak dakwaan individu yang dipaparkan dalam video tersebut adalah Anwar, dan menuduh Umno melakukan konspirasi dengan penyebaran video tersebut.
Tiga individu termasuk bekas ketua menteri Melaka Abdul Rahim Thamby Chik kemudiannya didakwa dan disabitkan kesalahan menyiarkan video pornografi kepada orang awam.


Ahli Parlimen Gerik meninggal dunia

Ahli Parlimen Gerik Hasbullah Osman daripada Umno meninggal dunia akibat daripada serangan jantung hari ini pada usia 63 tahun.Pegawai khas kepada Hasbullah, memberitahu MalaysiaNow ahli Parlimen Gerik itu meninggal dunia di Raub, Pahang.MalaysiaNow difahamkan, Hasbullah hadir ke sesi Dewan Rakyat hari ini dan bergerak ke Raub selepas tamat sidang.Hasbullah pernah menjadi setiausaha politik kepada Muhyiddin ketika perdana menteri merupakan timbalan perdana menteri dan timbalan presiden Umno.Muhyiddin dipecat sebagai timbalan perdana menteri dan timbalan presiden Umno oleh Najib Razak pada 2015 kerana mempersoalkan tentang skandal 1Malaysia Development Berhad (1MDB).Pada Mei 2020, Hasbullah dilantik sebagai pengerusi Syarikat Perumahan Negara Berhad.Dalam satu kenyataan malam ini Muhyiddin mengucapkan takziah kepada keluarga Hasbullah atas pemergian ahli Parlimen Gerik itu.“Allahyarham ialah bekas setiausaha politik saya ketika saya menjawat jawatan timbalan perdana menteri. Selaku setiausaha politik, arwah memainkan peranan besar dalam mencorakkan perjalanan politik saya, jasa yang amat saya hargai hingga ke hari ini.“Banyak kenangan yang kami kongsi bersama. Pemergian Allahyarham merupakan satu kehilangan besar buat saya,” kata Muhyiddin.Pada Pilihan Raya Umum 2018, Hasbullah mengalahkan calon PAS dan PKR di kerusi Parlimen Gerik dengan majoriti 5,528 undi.


Mangsa banjir Kelantan, Terengganu terus meningkat

Jumlah mangsa banjir di Terengganu dan Kelantan terus meningkat, Johor dan Perak kekal manakala di Pahang berkurang pagi ini.
Di Terengganu, jumlah mangsa banjir meningkat kepada 40,456 orang daripada 11,097 keluarga berbanding 39,311 orang daripada 10,937 keluarga malam tadi.
Sekretariat Jawatankuasa Pengurusan Banjir Negeri (JPBN) dalam kenyataan memaklumkan kesemuanya sedang berlindung di 299 pusat pemindahan sementara (PPS) di lapan daerah.
Daerah Kemaman merekodkan jumlah mangsa paling ramai iaitu 9,147 orang yang ditempatkan di 30 PPS, Besut (8,536 orang, 88 PPS), Hulu Terengganu (5,893 orang, 49 PPS) dan Dungun (4,419 orang, 40 PPS).
Selain itu, di Setiu seramai 4,352 orang ditempatkan di 52 PPS, Kuala Nerus (3,597 orang, 16 PPS), Kuala Terengganu (2,777 orang, 12 PPS) serta Marang (1,735 orang, 12 PPS).
Berdasarkan laman sesawang https:publicinfobanjir.water.gov.my/, enam sungai di Terengganu masih melepasi paras bahaya termasuk Sungai Kemaman di Rumah Pam Paya Paman di Kemaman, Sungai Telemong di Kuala Ping di Hulu Terengganu dan Sungai Nerus di Kampung Langkap di Setiu.
Di Kelantan, seramai 31,487 orang daripada 9,055 keluarga berada di PPS pagi ini berbanding 31,313 orang daripada 9,005 keluarga malam tadi.
Sekretariat JPBN memaklumkan kesemua mangsa ditempatkan di 140 PPS di lapan jajahan membabitkan Tumpat, Pasir Mas, Tanah Merah, Kuala Krai, Machang, Pasir Puteh, Kota Bharu dan Bachok.
Sementara itu di Johor, jumlah mangsa banjir kekal 48 orang daripada 15 keluarga dengan dua PPS masih dibuka di Segamat.
Menurut JPBN kesemua mangsa adalah penduduk dari Kampung Seberang Batu Badak dan Kampung Batu 5, Segamat dengan 34 orang daripadanya berada di Balai Raya Kampung Batu Badak manakala 14 lagi di Dewan Komuniti Kampung Tasek.
Mengikut data Jabatan Pengairan dan Saliran (JPS), Sungai Muar, Buloh Kasap di Segamat berada pada paras amaran dengan ketinggian 8.63 meter.
Di Perak, JPBN melaporkan situasi banjir tidak berubah dengan 54 orang daripada 17 keluarga masih berada di PPS Sekolah Kebangsaan Sungai Tiang Darat dan PPS Dewan Sekolah Menengah Kebangsaan Abd Rahman Talib.
Sungai Bidor di Changkat Jong, Hilir Perak masih merekodkan melebihi paras bahaya, melebihi 0.5m dari paras amaran dengan bacaan 3.27 meter setakat ini.
Bagaimanapun di Pahang, Sekretariat JPBN memaklumkan situasi banjir di Kuantan bertambah baik dengan hanya 221 orang daripada 62 keluarga masih ditempatkan di tiga PPS pagi ini berbanding 484 orang daripada 113 keluarga di lima PPS semalam.
JPS melaporkan paras air Sungai Keratong, Rompin kekal melepasi tahap bahaya dengan trend menurun.


Kes harian Covid-19 Singapura lepasi 3,700

Kementerian kesihatan Singapura melaporkan 3,703 kes baru Covid-19 pada Sabtu, tertinggi sejak pandemik melanda negara itu.Selain itu, Singapura turut melaporkan 11 kematian akibat Covid-19.Kenaikan kes baru-baru ini selepas kelonggaran beberapa sekatan pergerakan diumumkan kerajaannya menyebabkan Singapura mengambil keputusan untuk menghentikan usaha pembukaan semula sektor-sektor ekonomi dan sosial di negara itu.Lebih dari 80% populasi negara itu telah menerima vaksin Covid-19.Singapura turut memperketatkan langkah kesihatan dengan menghadkan pertemuan sosial kepada dua orang dan mewajibkan bekerja dari rumah.